text:
MUTU 13
Ŵakamangara ku Khoti
1, 2. (a) Kasi ŵalara ŵa chisopa cha Chiyuda ŵakachita wuli na ntchito ya kupharazga? Kasi ŵapositole ŵakachita wuli? (b) Kasi ŵapositole ŵakakanirachi kupulikira dango lakuti ŵaleke kupharazga?
MASABATA ghachoko waka kufuma pa Pentekoste 33 C.E., mpingo Wachikhristu ukaŵa kuti wamba waka, ndipo Satana wakakhalapo waka yayi. Pambere mpingo uwu undakhazikike, wakakhumba kuwuparanya nyengo yeneyiyo. Wakaŵika maghanoghano ghaheni mu ŵalara ŵa chisopa cha Chiyuda kuti ŵakanizge Ŵakhristu kupharazga. Kweni ŵapositole ŵakagongowa yayi, ŵakalutilira kupharazga. Ntheura ŵanthu ŵanandi, ŵanalume na ŵanakazi, “ŵakagomezga Fumu.”—Mil. 4:18, 33; 5:14.
2 Ŵalwani ŵakaŵaleka waka yayi ŵapositole, ŵakakora wose na kuŵajalira mu jele. Kweni usiku, mungelo wa Yehova wakajura milyango ya jele, ndipo kukati kwacha, ŵapositole ŵakasangika kuti ŵakupharazga. Ŵakaŵakoraso na kuŵatolera panthazi pa ŵeruzgi. Ŵeruzgi ŵakaŵapa mulandu wakuti ŵaswa dango, chifukwa ŵakaŵakanizga kupharazga. Ŵapositole ŵakazgora mwachikanga kuti: “Tikwenera kupulikira Chiuta nga muwusi m’malo mwa ŵanthu.” Ŵeruzgi ŵakatukutwa chomene, mwakuti “ŵakakhumbanga kuŵakoma” ŵapositole. Vikati vyafika apa, msambizgi wa Dango wakuchindikika na ŵanthu wose, zina lake Gamaliyeli wakaŵasoka ŵeruzgi, wakati: “Muchenjere. . . Kulimbana nawo yayi ŵanthu aŵa, kweni muŵaleke waka.” Ŵeruzgi ŵakapulikira nadi, ndipo ŵakaŵaleka ŵapositole. Kasi ŵapositole ŵakachita wuli? Sono ndipo ŵakakhuka chomene, ndipo “ŵakalutilira kwambura kuleka kusambizga na kupharazga makani ghawemi ghakuyowoya vya Khristu, Yesu.”—Mil. 5:17-21, 27-42; Zinth. 21:1, 30.
3, 4. (a) Kwamba kale, kasi Satana wakuŵawukira wuli ŵanthu ŵa Chiuta? (b) Kasi tisambirenge vichi mu Mutu uwu na yiŵiri yapanthazi?
3 Mulandu uwu, mu 33 C.E. ukaŵa wakwamba kunjira mu khoti chifukwa chakuti ŵalwani ŵakawukira Ŵakhristu. Kweni uku kukaŵa kwamba waka. (Mil. 4:5-8; 16:20; 17:6, 7) M’paka muhanya uno, Satana wakuyezga kukanizga ntchito ya kupharazga kwendera mu ŵanthu awo ŵakutinkha unenesko. Ŵakususka aŵa, ŵakubatika ŵanthu ŵa Chiuta milandu iyi na iyi. Umoza ngwakuti tikutimbanizga mtende, ŵakuti tili ŵakusuzga. Unyake ngwakuti tikuwukira boma. Kweniso unyake ngwakuti tikuchita malonda nyumba na nyumba. Nyengo zinyake ŵabali ŵithu ŵakumangara ku khoti, kukasuska mautesi agha. Kasi ichi chawovwira? Kasi milandu iyo yadumulika kumasinda yikumovwirani wuli? Tiyeni tiwonepo milandu yichoko waka iyo yawovwira ‘kuvikilira na kukhozgera makani ghawemi mwakuyana na dango.’—Fil. 1:7.
4 Mu Mutu uwu, tiwonenge ivyo tachita kuti tiŵe ŵanangwa kupharazga. Mu mitu yiŵiri yapanthazi, tisambirenge vya milandu iyo tikaluta nayo ku khoti na chilato chakuti tileke kunjiramo mu vyakuchitika vya charu, na kulondezga ivyo Ufumu wa Chiuta ukutisambizga.
Kasi Tikutimbanizga Mtende Panji Tikupharazga Ufumu wa Chiuta?
5. Chifukwa wuli ŵapharazgi ŵakakolekanga m’ma 1930? Kasi awo ŵakadangiliranga pakupharazga ŵakachitapo vichi?
5 M’ma 1930, mu misumba na vigaŵa vinandi ku United States of America, ŵakatenge Ŵakaboni ŵa Yehova ŵakwenera kutora dankha chikalata chakuŵazomerezga kupharazga. Kweni ŵabali ŵithu ŵakakana kutora vikalata ivi. Chikalata chikumara ntchito para pajumpha nyengo. Ntheura ŵabali ŵakawona kuti palije boma panji wamazaza uyo wakwenera kujandizga dango la Yesu lakuti Ŵakhristu ŵapharazgenge uthenga wa Ufumu. (Mrk. 13:10) Ntheura ŵapharazgi ŵanandi ŵakaŵakora na kuŵajalira mu jele. Awo ŵakadangiliranga pakupharazga ŵakamangara ku khoti. Ŵakakhumbanga kulongora kuti boma likuŵapoka wanangwa wakuti ŵasopenge mwakufwatuka. Mu 1938 khoti likadumura mulandu wakuzirwa chomene. Ntchivichi chikachitika?
6, 7. Ntchivichi chikachitikira Newton Cantwell na mbumba yake?
6 Pa Chiŵiri mulenji, Epulero 26, 1938, ŵapayiniya ŵapadera 5 ŵakaluta mu msumba wa New Haven, Connecticut. Ŵakanozgeka kukapharazga zuŵa lose. Pakaŵa Newton Cantwell, wa vyaka 60; muwoli wake, Esther; na ŵana ŵawo, Henry, Russell, na Jesse. Kweni ŵakamanyaso kuti panji ŵamuwera yayi. Chifukwa? Ŵakakorekapo kanandi waka, ndipo ŵakamanyanga kuti ŵangakakorekaso. Kweni ŵakagongowa yayi. Ŵakalutilira kupharazga uthenga wa Ufumu. Ŵakenda pa magalimoto ghaŵiri. Newton wakendeska galimoto iyo mukaŵa mabuku na magiramu, ndipo mwana wawo Henry wa vyaka 22, wakendeska iyo yikaŵa na vyakukuzgira mazgu. Ivyo ŵakaghanaghananga vikachitika nadi. Mu maora ghachoko waka, ŵapolisi ŵakaŵasanga.
7 Russell wa vyaka 18 ndiyo wakamba kukoleka, ndipo kufuma apo Newton na Esther. Jesse, wa vyaka 16 wakaŵa patali, ndipo wakawonanga apo ŵapolisi ŵakatoranga ŵapapi ŵake na mukuru wake. Henry wakapharazganga mu chigaŵa chinyake cha tawuni, ntheura Jesse wakakhala yekha. Ndipouli, wakatora giramu na kulutilira kupharazga. Madoda ghaŵiri gha mpingo wa Katolika ghakazomera kutegherezga nkhani ya Mubali Rutherford ya mutu wakuti “Enemies,” panji kuti “Ŵalwani.” Kweni pambere yindamare, madoda ghakathukira mwakuti ghakakhumbanga kumutimba. Jesse wakawukapo chisisi, kweni nyengo yichoko waka, ŵapolisi ŵakamukora. Ntheura Jesse nayo ŵakamujalira. Ŵapolisi ŵakamusanga na mulandu yayi Mudumbu Cantwell, kweni Mubali Cantwell na ŵana ŵake. Ndipouli, ŵakaŵafumiska pa belu zuŵa lenelilo.
8. Chifukwa wuli khoti likadumura kuti Jesse Cantwell wakakhumbanga kutimbanizga mtende?
8 Pakati pajumpha myezi yichoko waka, mu Seputembala 1938, Mubali Cantwell na mbumba yake ŵakachemeka ku khoti mu msumba wa New Haven. Newton, Russell na Jesse ŵakapika mulandu wakuti ŵakapemphanga vyakupeleka kwambura chikalata. Nangauli Jesse wakati wachitenge apilu ku khoti likuru chomene mu Connecticut, kweni ŵakamupa mulandu wakuti wakakhumbanga kutimbanizga mtende. Chifukwa? Madoda agho ghakategherezga nkhani pa giramu ghakati nkhani iyi yikayowoyera viheni chisopa chawo na kuŵajokora. Ŵalara mu mpingo withu ŵakachitapo kanthu. Ŵakatolera nkhani iyi ku Khoti Likuru Chomene mu United States.
9, 10. (a) Kasi Khoti Likuru Chomene mu U.S. likadumura wuli mulandu wa Mubali Cantwell na mbumba yake? (b) Kasi tikovwirika wuli na ivyo Khoti likadumura?
9 Kwamba pa Malichi 29, 1940, Mulara wa Ŵeruzgi, Charles E. Hughes na ŵeruzgi ŵanyake 8, ŵakategherezga ivyo wakayowoya Mubali Hayden Covington, loya wa Ŵakaboni ŵa Yehova. * Loya wa boma nayo wakayowoyapo kukhozgera kuti Ŵakaboni ŵakatimbanizganga mtende. Mweruzgi yumoza wakamufumba, wakati: “Asi Yesu nayo ŵanthu ŵakamususkanga?” Loya wa boma uyu wakati: “Nkhanira, nakuti para nkhukumbuka makora, Baibolo lane likuyowoyaso ivyo ŵakamuchitira Yesu chifukwa cha uthenga uwo wakapharazganga.” Apa ndipo pakagona nkhani! Kwambura kumanya, loya wa boma uyu wakalongora kuti Ŵakaboni ŵa Yehova ŵakaŵa ku chigaŵa cha Yesu, ndipo iyo wakaŵa ku chigaŵa cha awo ŵakeruzga Yesu. Pa Meyi 20, 1940, Khoti likadumura mulandu, kukolerana na Ŵakaboni.
10 Kasi ivyo Khoti likadumura pa mulandu uwu vyawovwira wuli? Vyawovwira kuvikilira wanangwa wakuti ŵanthu ŵasopenge mwakufwatuka. Ntheura palije boma panji chigaŵa cha boma icho chili na mazaza kukanizga kusopa. Kweniso Khoti likasanga kuti pa ivyo wakachita Jesse, “pakaŵavya chakutimbanizga mtende.” Ntheura ivyo Khoti likadumura, mbukaboni wakuti Ŵakaboni ŵa Yehova mbatimbanizgi yayi. Ndiposo ivyo Khoti likadumura apa vyawovwira chomene ŵateŵeti ŵa Chiuta. Kasi ise vikutovwira wuli? Loya munyake uyo ni Kaboni, wakati: “Pakuti tili ŵanangwa kusopa kwambura chakujandizga, ise Ŵakaboni mazuŵa ghano tikupharazga uthenga uwo ukuŵapa ŵanthu chigomezgo kulikose uko tikukhala.”
Kasi Tikuwukira Boma Panji Tikupharazga Unenesko?
11. Kasi ŵabali ŵithu ŵakachita vichi ku Canada, ndipo chifukwa wuli?
11 M’ma 1940, Ŵakaboni ŵa Yehova ku Canada ŵakasuzgika chomene. Ntheura mu 1946 ŵakapharazga mazuŵa 16 kuti ŵanthu ŵamanye vyakuti boma likuŵajandizga kusopa. Ŵakapelekanga kapepara ka mutu wakuti, Quebec wakukhozga soni Canada yose chifukwa cha kutinkha Chiuta na Khristu kweniso wanangwa withu (Quebec’s Burning Hate for God and Christ and Freedom Is the Shame of All Canada.) Kapepara aka kakaŵa na mapeji ghanayi. Kakavumbura kuti ŵaliska ŵakatumanga ŵanthu kuti ŵawukirenge Ŵakaboni. Kakayowoya nkhaza izo ŵapolisi ŵakachitanga, kweniso kuti ŵanthu bweka nawo ŵakaŵawukiranga. Kapepara aka kakati: “Ŵakaboni ŵa Yehova ŵachali kukoleka kwambura vifukwa. . . . Mu msumba wa Greater Montreal, Ŵakaboni ŵali kuŵajulira milandu yakujumpha 800.”
12. (a) Kasi ŵalwani ŵakachita wuli na upharazgi wapadera uwu? (b) Kasi ŵabali ŵakapika milandu wuli? (Wonani mazgu ghamusi)
12 Bwana mulara wa chigaŵa cha Quebec, (zina lake Premier Maurice Duplessis) na muliska mulara wa mpingo wa Katolika, (zina lake Cardinal Villeneuve) ŵakati ŵawona ivyo vikaŵa pa kapepara aka, ŵakakolerana kuwukira Ŵakaboni “kwambura kuŵalengera lusungu.” Milandu ya Ŵakaboni yikasazgikira kufuma pa 800 kufika pa 1,600. Mudumbu munyake uyo wakaŵa mupayiniya, wakati: “Ŵapolisi ŵakatikoranga kanandi waka.” Ŵakaboni awo ŵakasangikanga kuti ŵakupeleka kapepara aka ŵakaŵajuliranga mulandu wa “kuwukira.” *
13. Kasi mbanjani ŵakaŵa ŵakwamba kweruzgika mulandu wa kuwukira boma? Kasi khoti likadumura wuli?
13 Mu 1947, Mubali Aimé Boucher na ŵana ŵake ŵasungwana Gisèle, wa vyaka 18, na Lucille, wa vyaka 11, ndiwo ŵakaŵa ŵakwamba kweruzgika pa mulandu wa kuwukira boma. Iwo ŵakapeleka kapepara ka Quebec’s Burning Hate kufupi na famu yawo mu chigaŵa cha mapiri, kumwera kwa msumba wa Quebec. Kweni vikawonekerathu kuti ŵakaŵa ŵakutimbanizga mtende yayi. Mubali Boucher wakaŵa munthu waka, wakuzika, ndipo icho wakamanyanga ukaŵa ulimi. Wakafikanga ku tawuni kamozakamoza, pa hachi na gileta. Ndipouli, nkhaza zinyake izo kakayowoya kapepara aka, nayo zikamusanga pamoza na mbumba yake. Mweruzgi uyo wakadumura mulandu uwu wakatinkhanga Ŵakaboni. Ntheura wakakana kupulika ukaboni uwo ukalongolerathu kuti Mubali Boucher wakaŵavya mulandu. Kweni wakakorapo waka fundo iyo ŵakayowoya awo ŵakamukaka, yakuti kapepara kakakhuŵirizganga thinkho, ntheura Boucher wakaŵa na mulandu. Apa vikuyana waka na kudumura kuti: Ni mulandu kuyowoya unenesko. Khoti likadumura kuti Aimé na Gisèle ŵakawukira boma, ndipo Lucille nayo wakakhala mu jele mazuŵa ghaŵiri. Ŵabali ŵakachita apilu ku Khoti Likuru Chomene mu Canada, ndipo likawupokelera mulandu uwu.
14. Kasi ŵabali ŵakachitanga wuli apo ŵakasuzgikanga mu Quebec?
14 Uku ivi vikuchitika, ŵabali na ŵadumbu mu Quebec ŵakalutilira kupharazga uthenga wa Ufumu. Ŵakachita ivi nangauli kukaŵa vivulupi na nkhaza. Kweni ŵakasuzgikira pa kanthu. Vyaka vinayi kufuma apo ŵakambira kupeleka kapepara mu 1946, Ŵakaboni mu Quebec ŵakasazgikira kufuma pa 300 kufika pa 1,000. *
15, 16. (a) Kasi Khoti Likuru Chomene mu Canada likadumura wuli mulandu wa Mubali Boucher na mbumba yake? (b) Kasi ŵabali ŵithu na ŵanthu ŵanyake ŵawovwirika wuli na ivyo Khoti likadumura?
15 Mu Juni 1950, Khoti Likuru Chomene mu Canada likadumura mulandu, kukhozgera Ŵakaboni. Pakaŵa ŵeruzgi wose 9 pakudumura mulandu wa Mubali Aimé Boucher. Mulandu uwu ukadumulika pakati pajumpha myezi 6, pa Disembala 18, 1950. Chifukwa wuli Khoti likakhozgera Ŵakaboni? Loya wa Ŵakaboni, Mubali Glen How, wakalongosora kuti Khoti nalo likazomera fundo yakuti munthu wakupika mulandu wa “kuwukira boma” usange wawuska vivulupi, panji wakukana kupulikira boma. Ndipouli, mu kapepara aka “mukaŵavya vyanthena, kweni kakalongosora waka ivyo vikachitikanga.” Pamanyuma, Mubali How wakati: “Nkhajiwonera nekha kuti Yehova wakatilwera.” *
16 Ivyo Khoti Likuru Chomene likadumura ukaŵa ukaboni wakuti Ufumu wa Chiuta ndiwo watonda. Milandu yose 122 iyo ŵakakhumbanga kweruzga Ŵakaboni pa nkhani ya kuwukira boma, yikamalira papo. Kweniso ŵanthu mu Canada na vyaru vinyake ivyo vili pasi pa British Commonweath, nawo ŵakaŵa ŵanangwa kuyowoyapo pa ivyo boma likuchita. Chinyake ntchakuti mu Quebec, ŵa Tchalitchi na boma ŵakaleka kulimbana na Ŵakaboni ŵa Yehova. *
Kasi Tikusaska Malonda Panji Tikupharazga vya Ufumu?
17. Kasi maboma ghanyake ghakuchita wuli kuti tileke kupharazga?
17 Ŵateŵeti ŵa Yehova mazuŵa ghano ŵakuchita ivyo ŵakachitanga Ŵakhristu ŵakale. Iwo ‘ŵakusaska mazgu gha Chiuta yayi.” (Ŵerengani 2 Ŵakorinte 2:17.) Kweni maboma ghanyake ghakutifyenya na malango ghakwendeskera malonda. Iwo ŵakukhumba waka kujandizga ntchito yithu. Tiyeni tiwone milandu yiŵiri iyo yikavumbura usange Ŵakaboni ŵa Yehova mbakusaska malonda panji mbateŵeti.
18, 19. Kasi boma la Denmark likachita wuli kuti ŵabali ŵaleke kupharazga mwakufwatuka?
18 Denmark. Pa Okutobala 1, 1932, boma likakaka dango lakuti munthu watorenge dankha chikalata para wakukhumba kuguliska mabuku. Kweni ŵabali ŵithu ŵakadumura yayi vikalata ivi. Machero ghake, ŵabali 5 ŵakapharazganga mu tawuni ya Roskilde, makilomita 30 kumanjiliro gha dazi kwa msumba ukuru wa charu ichi, wa Copenhagen. Pakuwera, ŵakasanga kuti mupharazgi yumoza, August Lehmann palije. Wakakoleka chifukwa ŵakatenge wakuguliska mabuku kwambura chikalata.
19 Pa Disembala 19, 1932, Lehmann wakachemeka ku khoti. Wakazomera kuti wakapelekanga mabuku ku ŵanthu, kweni wakaguliskanga yayi. Ŵakhoti ŵakakolerana nayo. Ŵakati: “Munthu uyu ngwakusoŵerwa yayi, ndipo palije phindu ilo wakusanga na ntchito yake, nakuti wakaŵavya maghanoghano ghakuti wasangepo phindu, m’malo mwake, wakuchita ntchito iyi na ndalama zake.” Khoti likaŵakhalira kumanyuma Ŵakaboni, ndipo likati ntchito iyo wakuchita Lehmann “ni malonda yayi.” Kweni ŵalwani ŵakakhumba chomene kuti ŵanthu ŵa Chiuta ŵaleke kupharazga mu Denmark. (Sal. 94:20) Mwimiliri wa boma pa nkhani iyi wakamangaraso ku Khoti Likuru Chomene. Kasi ŵabali ŵakachita wuli?
20. Kasi Khoti Likuru Chomene mu Denmark likadumura wuli mulandu? Kasi ŵabali ŵakachitapochi?
20 Mu sabata iyo Khoti Likuru Chomene likanozgekeranga kupulikizga mulandu, Ŵakaboni mu charu chose cha Denmark ŵakakoleska kupharazga. Pa Chinayi, Okutobala 3, 1933, Khoti likapharazga ivyo likadumura. Likakolerana na ivyo khoti lichoko likadumura, kuti Lehmann wakaŵavya mulandu. Ntheura Ŵakaboni ŵakaŵa ŵanangwa kupharazga. Pakuwonga Yehova chifukwa cha kuŵawovwira pa mulandu uwu, ŵabali na ŵadumbu ŵakakhuka kupharazga. Kwambira apo Khoti likadumulira mulandu uwu, ŵabali ŵithu mu Denmark ŵakupharazga kwambura kujandizgika na boma.
21, 22. Kasi Khoti Likuru Chomene mu U.S. likadumura wuli mulandu wa Mubali Murdock?
21 United States. Pa Sabata, Febuluwale 25, 1940, mupayiniya zina lake Robert Murdock, Jr., na Ŵakaboni ŵanyake 7, ŵakaŵakora apo ŵakapharazganga mu msumba wa Jeannette, kufupi na Pittsburgh, mu chigaŵa cha Pennsylvania. Mulandu ukaŵa wakuti ŵakaguliskanga mabuku kwambura chikalata. Ŵabali ŵakachita apilu ku Khoti Likuru Chomene, ndipo likawupokelera mulandu wawo.
22 Pa Meyi 3, 1943, Khoti ili likapharazga ivyo likadumura, ndipo likakhalira kumanyuma Ŵakaboni. Ilo likati chikaŵa chakwenelera yayi kutora chikalata, chifukwa vikuyana waka na “kulipira kuti usange wanangwa uwo boma lapeleka kale.” Khoti likati dango la msumba uwu likaŵa lambura ntchito, chifukwa “likaŵafyenyanga ŵanthu na kuŵapoka wanangwa pa nkhani ya kusopa.” Ŵeruzgi ŵanandi ŵakaŵa ku chigaŵa cha Ŵakaboni, ndipo pakudumura, Justice William O. Douglas wakati, Ŵakaboni ŵa Yehova “ntchito yawo nkhupharazga pera yayi, nesi kupeleka waka mabuku. Iwo ŵakuchita vyose viŵiri. Ivyo ŵakuchita nkhusopa, nga umo vikuŵira mu matchalitchi na kupharazga pa gome.”
23. Kasi ivyo khoti likadumura mu 1943 vikovwira wuli mazuŵa ghano?
23 Ivyo Khoti Likuru Chomene likadumura apa vyaŵawovwira chomene ŵanthu ŵa Chiuta. Uwu mbukaboni wakuti tili ŵateŵeti ŵa Chiuta, tili ŵakusaska malonda yayi. Pa zuŵa lenelili, mu 1943, pa milandu 13, Khoti ili likakhalira kumanyuma Ŵakaboni ŵa Yehova pa milandu 12, kusazgapo wa Mubali Murdock. Ivyo khoti likadumura pa milandu iyi vichali kovwira para ŵanthu ŵakukhumba kutilekeska kupharazga pakweru panji nyumba na nyumba.
“Tikwenera Kupulikira Chiuta nga Muwusi M’malo mwa Ŵanthu”
24. Kasi tikuchita wuli para boma latikanizga kupharazga?
24 Tikuwonga para boma likutizomerezga kupharazga uthenga wa Ufumu mwakufwatuka. Kweni para latikanira kupharazga, tikuleka yayi. Tikusintha waka nthowa yakupharazgira. Tikuchita nga mbapositole. Iwo ŵakati, “tikwenera kupulikira Chiuta nga muwusi m’malo mwa ŵanthu.” (Mil. 5:29; Mat. 28:19, 20) Kweniso tikukhalapo waka yayi. Tikumangara ku khoti kuti boma litizomerezge kuchita ntchito yithu. Tiyeni tiwone.
25, 26. Kasi ku Nicaragua kukachitika vichi kuti ŵabali ŵadandawure ku Khoti Likuru Chomene? Kasi nkhani yikamara wuli?
25 Nicaragua. Pa Novembala 19, 1952, Mubali Donovan Munsterman, uyo wakaŵa mishonale kweniso mulaŵiliri wa munthavi, wakaluta ku ofesi ya Immigration mu Managua, msumba ukuru wa charu ichi. Wakachemeka na Captain Arnoldo García, uyo wakaŵa mulara pa ofesi iyi. Wakaphalira Donovan kuti Ŵakaboni ŵa Yehova wose mu Nicaragua “ŵakanizgika kupharazga visambizgo vyawo na kuchita chilichose chakukhwaskana na mpingo wawo.” Mubali wakafumba chifukwa, ndipo Captain García wakati, Ŵakaboni ŵandapemphe ku boma kuti liŵazomerezge kuchita ntchito yawo. Kweniso wakati Ŵakaboni ŵakukhozgera vyakuti munthu waleke kuŵa na katundu wake na wake, kweni ivyo wali navyo viŵe vya waliyose. Mbanjani ŵakaŵayowoyera ivi? Ŵaliska ŵa tchalitchi la Katolika.
26 Mwaluŵiro, Mubali Munsterman wakadandawura ku unduna wakuwona vya boma na chisopa, kweniso kwa Pulezidenti Anastasio Somoza García, ndipouli, palije icho chikachitika. Ntheura ŵabali ŵakasintha nthowa yakusopera. Ŵakajara Nyumba ya Ufumu na kwamba kuwungana mu magulu. Ŵakaleka kupharazga mu misewu, kweni ŵakaleka yayi kupharazga uthenga wa Ufumu. Pa nyengo iyi, ŵakadandawuraso ku Khoti Likuru Chomene mu Nicaragua. Ŵakapempha kuti boma liŵafwature, ŵambeso kusopa pakweru. Madandawuro gha Ŵakaboni ghakalembeka mu manyuzipepara ghanandi, ndipo Khoti Likuru Chomene likazomera kupulika mulandu uwu. Kasi vikamara wuli? Pa Juni 19, 1953, Khoti likapharazga ivyo likakolerana, ndipo likakhalira kumanyuma Ŵakaboni. Likasanga kuti Ŵakaboni ŵakapokeka wanangwa wakuti ŵayowoyenge maghanoghano ghawo, kuchita mwakuyana na njuŵi yawo, na kuyowoya ivyo ŵakugomezga. Kweniso likadumura kuti paŵeso mtende pakati pa boma na Ŵakaboni.
27. Chifukwa wuli ŵanthu mu Nicaragua ŵakazizwa na ivyo Khoti likadumura? Kasi ŵabali ŵakawona kuti ivi vikachitika wuli?
27 Ŵanthu mu Nicaragua ŵakazizwa kuti Khoti Likuru Chomene likakolerana na Ŵakaboni pa nkhani iyi. Kumanyuma uku, ŵaliska ŵakaŵa na mazaza chomene, ndipo Khoti likakhumbanga yayi kukwesana nawo. Ŵalara ŵa boma nawo ŵakaŵa na nkhongono mwakuti kanandi Khoti likazomerezganga waka ivyo ŵadumura. Ŵabali ŵithu ŵakamanya kuti ŵakatonda chifukwa Fumu yawo yikaŵavikilira, kweniso pakuti ŵakaleka yayi kupharazga.—Mil. 1:8.
28, 29. Kasi ntchivichi chikachitika ku Zaire cha m’ma 1980?
28 Zaire. Mukatikati mwa ma 1980, mu charu cha Zaire, icho sono chikuchemeka Democratic Republic of Congo, mukaŵa Ŵakaboni 35,000. Pakuwona unandi wa Ŵakaboni, ŵabali ŵakamba kuzenga nyumba zinyake pa ofesi ya charu ichi. Mu Disembala 1985, mu msumba wa Kinshasa mukachitika ungano wa mitundu yose, ndipo pakiza ŵalendo 32,000 kufuma mu vyaru vinandi. Kweni vinthu vikamba kuŵahenipira ŵateŵeti ŵa Yehova. Ntchivichi chikachitika?
29 Mubali Marcel Filteau, mishonale uyo wakafuma ku Quebec mu charu cha Canada, wakateŵeteranga mu Zaire nyengo iyo. Mubali uyu nayo wakasuzgika kwawo apo Duplessis wakaŵa bwana mulara mu Quebec. Pakulongosora ivyo vikachitika, wakati: “Pa Malichi 12, 1986, ŵabali awo ŵakalaŵiliranga ntchito mu charu ichi ŵakapokera kalata iyo yikati wupu wa Ŵakaboni ŵa Yehova ngwambura kuzomerezgeka na dango mu Zaire.” Pulezidenti wa charu ichi, Mobutu Sese Seko, ndiyo wakasayina kalata iyi.
30. Kasi Komiti ya Munthavi yikenera kuchita vichi? Kasi ŵakadumura kuti ŵachite vichi?
30 Machero ghake, pa wayilesi ya charu ichi ŵakapharazga kuti: “Tipulikengeso vya Ŵakaboni ŵa Yehova yayi muno mu [Zaire].” Nyengo yeneyiyo, ŵanthu ŵakamba kuyuzga Ŵakaboni. Ŵakamba kunanga Nyumba za Ufumu, kuŵapoka katundu, kuŵakaka, kuŵajalira mu jele, na kuŵatimba. Na ŵana wuwo ŵakaŵajaliranga mu jele. Pa Okutobala 12, 1988, boma likapoka katundu wa gulu la Yehova, ndipo ofesi yithu yikaŵa mu mawoko gha ŵasilikari. Ŵabali ŵakamudandawulira Pulezidenti Mobutu, kweni wakaŵazgora yayi. Pa nyengo iyi, Komiti ya Munthavi yikenera kusankhapo chimoza, yikati: “Kasi tikamangare ku Khoti Likuru Chomene, panji tilindilirepo?” Mubali Timothy Holmes, uyo wakaŵa mishonale kweniso mulaŵiliri wa milimo ya Komiti ya Munthavi wakati: “Tikalaŵiska kwa Yehova kuti watipe vinjeru na kutilongozga.” Komiti yikalomba na kudumbirana nkhani iyi, ndipo yikadumura kuti nyengo iyo chikaŵa chambura kovwira kutolera nkhani iyi ku khoti. Ntheura ŵakawona kuti chikaŵa chiwemi kovwira waka ŵabali na kuwona ivyo ŵangachita kuti ntchito ya kupharazga yilutilire.
“Apo mulandu ukeruzgikanga, tikawona kuti Yehova wakumanya nadi kusintha vinthu”
31, 32. Kasi Khoti Likuru Chomene mu Zaire likachita chikanga kudumura nkhani wuli? Kasi ivi vyaŵawovwira wuli ŵabali ŵithu?
31 Vyaka vikajumphapo. Suzgo yikamba kuchepa, ndipo ŵanthu ŵanandi ŵakamba kuleka kuchitira nkhaza ŵanyawo. Komiti ya Munthavi yikawona kuti iyi yikaŵa nyengo yiwemi yakutolera dandawuro lawo ku Khoti Likuru Chomene mu Zaire. Khoti likapokelera nadi dandawuro ili. Ndipo pa Janyuwale 8, 1993, vyaka 7 kufuma apo pulezidenti wakakanizgira Ŵakaboni, Khoti likadumura kuti boma likaŵabudira Ŵakaboni, ndipo ŵakazomerezgeka kusopa mwawanangwa. Apa Khoti likachita chikanga chomene. Nangauli ŵeruzgi ŵakamanya kuti ŵangajitayamo, kweni ŵakasuska ivyo pulezidenti wakadumura. Mubali Holmes wakati: “Apo mulandu ukeruzgikanga, tikawona kuti Yehova wakumanya nadi kusintha vinthu.” (Dan. 2:21) Ŵabali ŵakakhozgeka mu chipulikano. Ŵakawona kuti Fumu, Yesu, ndiyo yikawovwira ŵanthu ŵake kumanya nyengo yakuti ŵachitepo kanthu, na icho ŵangachita.
32 Pakuti sono ŵakaŵa ŵanangwa, ofesi yikazomerezgeka kuchema ŵamishonale, kuzenga maofesi ghaphya, na kupokera mabuku. * Ŵateŵeti ŵa Chiuta pa charu chose ŵakukondwa kuwona kuti Yehova wakuŵapwelelera ŵanthu ŵake.—Yes. 52:10.
“Yehova Ni Movwiri Wane”
33. Kasi tikusambirapo vichi pa milandu iyo tawona apa?
33 Milandu iyo tawona yikutipa ukaboni wakuti Yesu wakuchita nadi ivyo wakalayizga, wakati: “Nizamumupani mazgu na vinjeru, ndipo wose awo ŵakumususkani ŵazamutondeka kulimbana navyo panji kuvisuska.” (Ŵerengani Luka 21:12-15.) Nyengo zinyake Yehova wakuwuska ŵanthu awo ŵakuchita nga ni Gamaliyeli kuti ŵavikilire ŵanthu ŵake, panji kuchiska ŵeruzgi na maloya ghachikanga, mwakuti urunji uchitike. Yehova wabumphiska vilwero vya ŵalwani. (Ŵerengani Yesaya 54:17.) Palije uyo wangatondeska ntchito ya Chiuta.
34. Chifukwa wuli ntchakuzizika kuti tikutonda pa milandu? Kasi uwu mbukaboni wakuti wuli? (Wonaniso bokosi la mutu wakuti “ Makhoti Ghatovwira Kuti Tilutilire Kupharazga”)
34 Chifukwa wuli ntchakuzizika kuti tikutonda pa milandu yose iyi? Chifukwa ni ichi: Ŵakaboni ŵa Yehova ŵakuwoneka ŵapasi na ŵambura nkhongono. Tikuvota yayi panji kukolerana na ŵandyali. Nakuti kanandi ŵabali ŵithu awo ŵakutolekera ku khoti ŵakuŵa “ŵambura kusambira ndiposo ŵanthu bweka.” (Mil. 4:13) Ntheura kuvitolera pa wunthu, palije chifukwa chakuti ŵeruzgi ŵakhalire kumanyuma ise m’malo mwa ŵavisopa na ŵandyali ŵakumanyikwa awo ŵakutisuzga. Ndipouli, kanandi makhoti ghakuŵa ku chigaŵa chithu. Uwu mbukaboni wakuti tili “pamaso pa Chiuta, kweniso nga mbanthu awo ŵatumika na Chiuta.” (2 Kor. 2:17) Ntheura nase tikuyowoya nga ni mpositole Paulosi, kuti: “Yehova ni movwiri wane; nopenge chara.”—Heb. 13:6.
^ ndime 9 Pa mulandu uwu, (Cantwell v. State of Connecticut) kakaŵa kakwamba kuti Mubali Hayden Covington wimire ŵabali panthazi pa Khoti Likuru Chomene mu United States. Milandu yose iyo wakimira ŵabali yikakwana 43. Wakafwa mu 1978. Muwoli wake, zina lake Dorothy, wakateŵetera mwakugomezgeka m’paka apo wakafwira mu 2015. Wakafwa na vyaka 92.
^ ndime 12 Ŵakaŵapa mulandu uwu chifukwa cha dango ilo likakakika mu 1606. Likatenge ŵeruzgi ŵangamupa mulandu munthu usange ŵawona kuti ivyo wayowoya vingapangiska kuti ŵanthu ŵatinkhanenge, nangauli vingaŵa vyaunenesko.
^ ndime 14 Mu 1950, mu Quebec mukaŵa ŵateŵeti ŵanyengozose 164, kusazgapo ŵamishonale 63 awo ŵakazomera kukateŵetera nangauli kukaŵa suzgo.
^ ndime 15 Mubali W. Glen How wakaŵa loya wachikanga uyo wakimira Ŵakaboni ŵa Yehova mu Canada na vyaru vinyake pa milandu yinandi kwamba mu 1943 m’paka mu 2003.
^ ndime 16 Vinandi vili mu Wukani! Wachingelezi ya Epulero 22, 2000, peji 18-24 pa mutu wakuti “Nkhondo Njinu Chara Kweni Nja Chiuta” (The Battle Is Not Yours, but God’s.)
^ ndime 32 Paumaliro ŵasilikari ŵakafumapo pa ofesi; kweni ofesi yiphya ŵakazenga kunyake.


c: text/html

text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
Ŵana ŵanalume ŵa Chiuta ŵatora ŵanakazi pa charu chapasi
( 1-3 )
Ŵanefili ŵababika
( 4 )
Yehova wachita chitima na uheni wa ŵanthu
( 5-8 )
Nowa watumika kuzenga chingalaŵa
( 9-16 )
Chiuta wayowoya kuti kwizenge Chigumula
( 17-22 )
Ŵanthu ŵakati ŵamba kwandana mu charu na kubaba ŵana ŵanakazi, 6
ŵana ŵa Chiuta waunenesko 2 + ŵakawona ŵana ŵanakazi ŵa ŵanthu kuti mbakutowa. Ntheura ŵakamba kutora ŵanakazi wose awo iwo ŵakhumba, kuŵa ŵawoli ŵawo.
Penepapo Yehova wakati: “Mzimu wane ulekelerenge munthu kwamuyirayira chara, 3 + chifukwa iyo ni thupi. Ntheura mazuŵa ghake ghaŵenge vyaka 120.” +
Mu mazuŵa ghara na pamanyuma pake, pa charu chapasi pakaŵa Ŵanefili. Pa nyengo yira, ŵana ŵanalume ŵa Chiuta waunenesko ŵakagonanga na ŵana ŵanakazi ŵa ŵanthu, ndipo ŵakababamo ŵana ŵanalume. Ŵana aŵa ŵakaŵa vinkhara, viŵanthu vyakumanyikwa. 4
Yehova wakawona kuti uheni wa ŵanthu ukaŵa ukuru chomene pa charu chapasi, kweniso kuti maghanoghano gha mtima wawo ghakaŵa ghaheni pera nyengo zose. 5 +
Chitima chikamukora Yehova kuti wakapanga munthu pa charu chapasi, ndipo wakakwenyelera mu mtima wake. 6 +
Ntheura Yehova wakati: “Niphyerengepo ŵanthu wose awo nili kuŵalenga pa charu chapasi, munthu pamoza na viŵeto, vinyama vyakukhwaŵa, na vyamoyo vyakuduka mudera, chifukwa chitima chanikora kuti nili kuvilenga.” 7
Kweni Yehova wakawonamo uwemi mwa Nowa. 8
Uwu ni mdauko wa Nowa. 9
Nowa wakaŵa munthu murunji. + Wakaŵa wambura kafukwa mu muwiro wake. Nowa wakendanga na Chiuta waunenesko. +
Nowa wakababa ŵana ŵanalume ŵatatu: Shemu, Hamu, na Yafeti. 10 +
Kweni charu chapasi chikanangika pamaso pa Chiuta waunenesko, charu chikazura na nkhaza. 11
Chiuta wakalaŵiska pa charu chapasi, ndipo chikaŵa chakunangika, 12 + mendero gha ŵanthu wose pa charu chapasi ghakanangika. +
Pamanyuma, Chiuta wakati kwa Nowa: “Naghanaghana kuparanya chamoyo chose, pakuti charu chapasi chazura na nkhaza chifukwa cha ŵanthu. Ntheura niŵaparanyirenge lumoza na charu chapasi. 13 +
Upange chingalaŵa cha makuni gha gofa. 14 + Ugaŵe vipinda mu chingalaŵa na kuchimata na phura + mukati na kuwaro.
Uchipange nthena: Mu utali chiŵe mikono 300, mu usani mikono 50, kufuma pasi kuya muchanya mikono 30. 15
Upange windo kuti mu chingalaŵa munjirenge ungweru, kufuma ku mtenje wa chingalaŵa kufika pa windo, upime mkono umoza. Mumphepete mwa chingalaŵa upangemo mulyango. 16 + Chiŵe na vigaŵa vitatu vyakudikanya: chigaŵa chapasi, chapakati, na chapachanya.
“Ine nitumenge chigumula cha maji 17 + pa charu chapasi icho chiparanyenge chilichose icho chili na mvuchi wa umoyo. Ndipo chilichose icho chili pa charu chapasi chifwenge. +
Ndipo nkhuchita phangano na iwe. Unjire mu chingalaŵa, iwe, ŵana ŵako ŵanalume, muwoli wako, na ŵakamwana ŵako. 18 +
Ndipo pa chamoyo cha mtundu uliwose utorepo viŵiri, 19 + chanalume na chanakazi, + uvinjizge mu chingalaŵa, kuti visungike vyamoyo pamoza na iwe,
vyakuduka mudera kuyana na mtundu wake, vyakuŵeta kuyana na mtundu wake, vyakukhwaŵa vyose kuyana na mtundu wake. Unjirenge navyo viŵiriviŵiri kuti visungike vyamoyo. 20 +
Kweniso uwunjike na kutora vyakurya vyakupambanapambana, 21 + vya iwe na vinyama.”
Nowa wakachita vyose nga umo Chiuta wakamutumira. Wakachita ndendende. 22 +
PULINTANI
Tumizgani
Tumizgani
Genizesi 6
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=1&Chapter=6&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D1%26Chapter%3D6%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text: 31 Mozesi wakafuma na kuŵaphalira Ŵaisrayeli wose mazgu agha,2 wakati kwa iwo: “Muhanya uno nili na vyaka 120.+ Nilutilirenge yayi kumulongozgani,* chifukwa Yehova waniphalira kuti: ‘Iwe wambukenge yayi Yorodani uyu.’+3 Yehova Chiuta winu ndiyo wadangirenge panthazi pinu, waparanyenge mitundu yose iyi pamaso pinu, ndipo imwe mwamuyichimbizga.+ Joshuwa ndiyo wamulongozganinge pakwambuka,+ nga umo Yehova wayowoyera.4 Yehova wamuŵachitira nga umo wakachitira na Sihoni+ na Ogi,+ mathemba gha Ŵaamori, na charu chawo, apo wakaŵaparanya.+5 Yehova wamumuthereskerani, ndipo imwe mukaŵachitire kuyana na dango lose ilo namupani.+6 Khwimani mtima na kuŵa ŵankhongono.+ Mungatenthemanga chara pamaso pawo nesi kuŵawopa,+ chifukwa Yehova Chiuta winu ndiyo wakwenda namwe. Wamumugwenthani yayi panji kumusidani.”+7 Penepapo Mozesi wakachema Joshuwa, wakati kwa iyo pamaso pa Israyeli yose: “Khwima mtima na kuŵa wankhongono+ chifukwa ndiwe wamunjizga ŵanthu aŵa mu charu icho Yehova wakalapa ku ŵasekuru ŵawo kuti wachipelekenge kwa iwo, ndipo iwe wamuŵapa kuŵa chiharo chawo.+8 Yehova ndiyo wakwenda panthazi pako, waŵenge nawe.+ Wakugwenthenge yayi nesi kukusida. Ungawopanga yayi panji kutenthema.”+9 Mozesi wakalemba Dango ili+ na kulipeleka ku ŵasembe,* Ŵalevi, awo ŵakuyegha likasa la phangano la Yehova, na ku ŵalara wose ŵa Israyeli.10 Mozesi wakaŵaphalira kuti: “Paumaliro wa vyaka vinkhondi na viŵiri, pa nyengo yakwimikika ya chaka cha kufwatulira,+ pa Chiphikiro cha Visakasa,+11 para Israyeli yose wiza pamaso pa Yehova+ Chiuta winu ku malo agho wamusora, mukaŵazgenge Dango ili kuti Israyeli yose wapulike.+12 Wunganyani ŵanthu,+ ŵanalume, ŵanakazi, ŵana, na mulendo uyo wakukhala mu misumba* yinu kuti ŵapulike na kusambira kumopa Yehova Chiuta winu na kupwelelera kuchita mazgu ghose gha Dango ili.13 Ndipo ŵana ŵawo awo ŵandalimanye Dango ili ŵamupulika+ na kusambira kumopa Yehova Chiuta winu mazuŵa ghose agho mwamukhalira mu charu icho mukwambukira Yorodani kukachipoka kuŵa chinu.”+14 Yehova wakati kwa Mozesi: “Wona, nyengo yakuti ufwire yili pafupi.+ Chema Joshuwa, ndipo mwize* mu chihema chakukumanamo, mwakuti nimwimike.”+ Ntheura Mozesi na Joshuwa ŵakaluta na kuwonekera mu chihema chakukumanamo.15 Penepapo Yehova wakawoneka pa chihema mu mzati wa bingu, ndipo mzati wa bingu ukimilira pa mulyango wa chihema.+16 Sono Yehova wakati kwa Mozesi: “Wona, sono uli pafupi kufwa.* Ndipo ŵanthu aŵa ŵamwamba kuchita uzaghali na ŵachiuta ŵachilendo awo ŵamuŵazingilizga mu charu icho ŵakuya.+ Ŵamunileka+ na kuswa phangano lane ilo nachita nawo.+17 Pa nyengo iyo, ukali wane wamugolera pa iwo,+ namuŵasida+ na kubisa chisko chane kwa iwo+ m’paka ŵamare. Para masoka na visuzgo vinandi viza pa iwo,+ ŵamuti: ‘Asi masoka agha ghatiwira chifukwa chakuti Chiuta withu wafumapo pakati pithu?’+18 Kweni mu zuŵa ilo namubisa chisko chane chifukwa cha uheni wose uwo ŵachita pakuzgokera ku ŵachiuta ŵanyake.+19 “Sono lemba sumu iyi+ na kuŵasambizga Ŵaisrayeli.+ Ŵayisambire* mwakuti sumu iyi yiŵe kaboni wane kwimikana na Ŵaisrayeli.+20 Para naŵanjizga mu charu icho nkhalapa ku ŵasekuru ŵawo,+ charu icho mukwenda mkaka na uchi,+ ndipo iwo ŵarya, ŵakhuta na kututuŵa,*+ ŵamuzgokera ku ŵachiuta ŵanyake na kuŵateŵetera, ŵamuniyuyura na kuswa phangano lane.+21 Para masoka na visuzgo vinandi vyaŵawira,+ sumu iyi yamuŵa kaboni kwa iwo, (pakuti ŵana ŵawo ŵamuyiluwa chara), chifukwa nkhumanya kale maghanoghano agho ŵali nagho+ nangauli nindaŵanjizge mu charu icho nalapa.”22 Ntheura pa zuŵa lira Mozesi wakalemba sumu iyi na kusambizga Ŵaisrayeli.23 Penepapo iyo* wakimika Joshuwa+ mwana wa Nuni, wakati: “Khwima mtima na kuŵa wankhongono,+ chifukwa ndiwe wamunjizga Ŵaisrayeli mu charu icho nkhalapa kwa iwo,+ ndipo niŵenge nawe.”24 Mozesi wakati wamalizga waka kulemba mazgu ghose gha Dango ili mu buku,+25 wakaphalira Ŵalevi awo ŵakuyegha likasa la phangano la Yehova kuti:26 “Torani buku ili la Dango,+ muliŵike mumphepete mwa likasa+ la phangano la Yehova Chiuta winu ndipo lamuŵa nga ni kaboni kwimikana namwe.27 Nkhumanya makora kuti ndimwe ŵakugaluka+ na ŵasingo yinonono.*+ Apo ine nichali wamoyo ndipo mwagalukiranga nthena Yehova, kasi para nafwa kuŵenge wuli?28 Muniwunganyire ŵalara wose ŵa mafuko ghinu na ŵakuru ŵinu kuti niyowoye mazgu agha mu makutu ghawo, ndipo nicheme mtambo na charu chapasi kuŵakhalira ukaboni.+29 Nkhumanya makora kuti para nafwa muchitenge viheni+ na kupatukako ku nthowa iyo namuphalirani. Ndipo soka lamumuwirani nadi+ mu mazuŵa ghakunthazi chifukwa mwamuchita icho ntchiheni mu maso gha Yehova na kumukwiyiska na milimo ya mawoko ghinu.”30 Ntheura Mozesi wakayowoya mazgu ghose gha sumu iyi mu makutu gha mpingo wose wa Ŵaisrayeli, kwamba pakwamba m’paka paumaliro:+


text: 9 Ŵaisrayeli wose ŵakalembeka mu ndondomeko ya muwiro wawo. Ŵakalembeka mu Buku la Mathemba gha Israyeli. Yuda wakatolekera ku wuzga ku Babuloni chifukwa cha kuleka kugomezgeka.+2 Ŵanthu ŵakwamba kuwelera ku malo ghawo mu misumba yawo ŵakaŵa Ŵaisrayeli ŵanji, ŵasembe,* Ŵalevi, na ŵateŵeti ŵa pa tempile.*+3 Ŵanji ŵa mphapu ya Yuda,+ Benjamini,+ Efurayimu, na Manase awo ŵakakhala mu Yerusalemu ŵakaŵa aŵa:4 Utayi mwana wa Amihudi mwana wa Omuri mwana wa Imuri mwana wa Bani, ŵa mphapu ya Perezi+ mwana wa Yuda.5 Pa Ŵashiloni, Asaya mwana wakwamba kweniso ŵana ŵake.6 Pa ŵana ŵa Zera,+ Yeweli, na ŵabali ŵawo 690.7 Pa mphapu ya Benjamini, Salilu mwana wa Meshulamu mwana wa Hodaviya mwana wa Hasenuwa,8 Ibineya mwana wa Yerohamu, Ela mwana wa Uzi mwana wa Mikiri, na Meshulamu mwana wa Shefatiya mwana wa Rewuyeli mwana wa Ibiniya.9 Ŵabali ŵawo kuyana na mphapu zawo ŵakaŵa 956. Ŵanalume wose aŵa ŵakaŵa ŵalongozgi ŵa nyumba za ŵawiskewo.*10 Pa ŵasembe pakaŵa Yedaya, Yehoyaribu, Yakini,+11 Azariya mwana wa Hilikiya mwana wa Meshulamu mwana wa Zadoki mwana wa Merayoti mwana wa Ahitubu, mulongozgi wa nyumba* ya Chiuta waunenesko.12 Adaya mwana wa Yerohamu mwana wa Pashuri mwana wa Malikiya, Masayi mwana wa Adiyeli mwana wa Yazera mwana wa Meshulamu mwana wa Meshilemiti mwana wa Imeri,13 na ŵabali ŵawo, ŵalongozgi ŵa nyumba za ŵawiskewo, ŵanalume ŵankhongono 1,760, ŵaluso pa uteŵeti wa pa nyumba ya Chiuta waunenesko.14 Pa Ŵalevi pakaŵa Shemaya+ mwana wa Hashubu mwana wa Azirikamu mwana wa Hashabiya kufuma mu mphapu ya Merari.15 Bakibakara, Hereshi, Galali, Mataniya mwana wa Mika mwana wa Zikiri mwana wa Asafu,16 Obadiya mwana wa Shemaya mwana wa Galali mwana wa Yedutuni, na Berekiya mwana wa Asa mwana wa Elikana, uyo wakakhalanga mu vikaya vya Ŵanetofa.+17 Awo ŵakalindanga pa vipata+ ŵakaŵa Shalumu, Akubu, Talimoni, Ahimani, na mubali wawo Shalumu mulongozgi,18 uyo m’paka pa nyengo yira wakaŵa pa chipata cha themba kumafumiro gha dazi.+ Aŵa ndiwo ŵakalindanga pa vipata kufuma mu msasa wa Ŵalevi.19 Shalumu mwana wa Kore mwana wa Ebiyasafu mwana wa Kora, na ŵabali ŵake ŵa nyumba ya wiske, Ŵakora, ŵakalaŵiliranga mulimo wa uteŵeti, ŵalinda ŵa milyango ya hema, ndipo ŵawiskewo ŵakalaŵiliranga msasa wa Yehova pakuŵa ŵalinda ŵa pa milyango.20 Kumanyuma, Finehasi+ mwana wa Eliyazara+ ndiyo wakaŵa mulongozgi wawo. Yehova wakaŵa nayo.21 Zekariya+ mwana wa Meshelemiya wakaŵa mulinda wa pa mulyango wa chihema chakukumanamo.22 Wose awo ŵakasoleka kuŵa ŵalinda pa vipata ŵakakwana 212. Ŵakakhala mu vikaya vyawo nga umo ŵakalembekera mu ndondomeko ya muwiro wawo.+ Aŵa ndiwo Davide na Samuyeli muwoni+ ŵakaŵimika pa mulimo wa ŵanthu ŵakugomezgeka.23 Iwo na ŵana ŵawo ŵakalindanga vipata vya nyumba ya Yehova,+ nyumba ya hema.24 Ŵalinda ŵa vipata ŵakakhala mu vigaŵa vinayi: kuvuma, kuzambwe, kumpoto na kumwera.+25 Nyengo na nyengo ŵabali ŵawo ŵakizanga kufuma mu vikaya vyawo kuzakateŵetera pamoza na iwo mazuŵa 7.26 Pa mulimo wa ŵanthu ŵakugomezgeka pakaŵa ŵalinda ŵalara* ŵanayi ŵa pa vipata. Ŵakaŵa Ŵalevi, ndipo ŵakalaŵiliranga vipinda* na vyakusungamo usambazi wa nyumba ya Chiuta waunenesko.+27 Ŵakatchezeranga usiku wose pa malo ghawo kuzingilizga nyumba ya Chiuta waunenesko. Pakuti ŵakaŵa ŵalinda, ndiwo ŵakasunganga makiyi, ndipo ŵakajuranga nyumba mulenji uliwose.28 Ŵanyake ŵakalaŵiliranga viteŵetero+ vya uteŵeti, ŵakavipendanga para ŵakuvinjizga kweniso ŵakavipendanga para ŵakuvifumiska.29 Ŵanyakeso ŵakimikika pa viteŵetero, pa viteŵetero vyose vyakupatulika,+ pa ufu uwemi,+ vinyo,+ mafuta,+ lubani,+ na mafuta gha basamu.+30 Ŵanyake mu ŵana ŵa ŵasembe ŵakasazganga mafuta ghakuphakazgira gha basamu.31 Matitiya yumoza wa Ŵalevi, uyo wakaŵa mwana wakwamba wa Shalumu Mukora, wakaŵa pa mulimo wa ŵanthu ŵakugomezgeka wa vinthu vyakukazingika pa majonjo.+32 Ŵabali ŵawo ŵanyake ŵakufuma mu Ŵakohati ŵakalaŵiliranga chingwa chakulongora,+ kuchinozga sabata yiliyose.+33 Aŵa ndiwo ŵakaŵa ŵakwimba, ŵalongozgi ŵa nyumba za ŵawiskewo za Ŵalevi mu vipinda,* awo ŵakafwatulika ku milimo yinyake, chifukwa muhanya na usiku ŵakaŵanga pa mulimo wawo.34 Aŵa ŵakaŵa ŵalongozgi ŵa nyumba za ŵawiskewo za Ŵalevi kuyana na mphapu zawo, ŵalaraŵalara. Ŵakakhalanga mu Yerusalemu.35 Yeyiyeli wiske wa Gibiyoni wakakhalanga mu Gibiyoni.+ Zina la muwoli wake likaŵa Maka.36 Mwana wake wakwamba wakaŵa Abidoni, kufuma apo Zuri, Kishi, Baala, Neri, Nadabu,37 Gedori, Ahiyo, Zekariya, na Mikiloti.38 Mikiloti wakababa Shimeyamu. Wose ŵakakhalanga pafupi na ŵabali ŵawo mu Yerusalemu pamoza na ŵabali ŵawo ŵanyake.39 Neri+ wakababa Kishi. Kishi wakababa Sauli.+ Sauli wakababa Yonatani,+ Maliki-shuwa,+ Abinadabu,+ na Eshibali.40 Mwana wa Yonatani wakaŵa Meribu-baala.+ Meribu-baala wakababa Mika.+41 Ŵana ŵa Mika ŵakaŵa Pitoni, Meleki, Tareya, na Ahazi.42 Ahazi wakababa Yara. Yara wakababa Alemeti, Azimaveti, na Zimuri. Zimuri wakababa Moza.43 Moza wakababa Bineya na Refaya, wiske wa Eleyasa, wiske wa Azeli.44 Azeli wakaŵa na ŵana 6, ndipo mazina ghawo ghakaŵa Azirikamu, Bokeru, Ishimayeli, Sheyariya, Obadiya, na Henani. Aŵa ŵakaŵa ŵana ŵa Azeli.


text:
Nkhani Nambara 109: Petrosi Wakacezgera Korneliyo
Uyo wimilira apa ni mpositole Petrosi, ndipo ŵanyake awo ŵimilira kumanyuma kwake ni ŵanji mwa mabwezi ghake. Kweni cifukwa wuli mwanalume uyu wakugwadira Petrosi? Kasi iyo wakwenera kucita ici? Kasi wamumanya mwanalume uyu?
Mwanalume uyu ni Korneliyo. Ni mulara wa ŵasilikari ŵa Roma. Korneliyo wakamumanyanga yayi Petrosi, iye wakaphalirika waka kuti waceme Petrosi ku nyumba yake. Tiye tiwone kuti ici cikacitika wuli.
Ŵalondezgi ŵakwamba ŵa Yesu ŵakaŵa Ŵayuda, kweni Korneliyo wakaŵa Muyuda yayi. Ndipouli Korneliyo wakamutemwanga Ciuta, wakalombanga kwa iyo, ndipo wakacitiranga ŵanthu vinthu viwemi vinandi. Mwantheura, zuŵa linyake muhanya, mungelo wakamuwonekera ndipo wakamuphalira kuti: ‘Ciuta wakukondwa nawe comene, ndipo wazgorenge malurombo ghako. Utume ŵanalume ŵakaceme munthu munyake zina lake Petrosi, uyo wakukhala ku Yopa mu nyumba ya Simoni, uyo wakukhala mumphepete mwa nyanja.’
Nyengo yeneiyo Korneliyo wakatuma ŵanalume kuti ŵakatore Petrosi. Zuŵa lakulondezgapo, peneapo ŵanalume ŵara ŵakakhala pacoko waka kuti ŵafike ku Yopa, Petrosi wakaŵa pacanya pa nyumba ya Simoni. Wacali papo, Ciuta wakamupangiska kughanaghana kuti wakuwona salu yikuru yikuwa pasi kufuma kucanya. Mu salu iyo mukaŵa mitundu yakupambanapambana ya vinyama. Mwakuyana na dango la Ciuta ilo wakapeleka ku Ŵayuda, nyama izi zikaŵa zakukazuzgika zakuti munthu wangarya yayi, ndipouli wakapulika mazgu ghakuyowoya kuti: ‘Wuka, Petrosi. Koma ndipo urye.’
‘Ningakoma yayi!’ wakazgora ntheura Petrosi. ‘Ni ndaryepo cinthu ico nchikazuzi.’ Kweni mazgu ghakamuphalira Petrosi kuti: ‘Leka kuyowoya kuti nchakukazuzgika cinthu ico Ciuta sono wakuti nchiwemi.’ Ici cikacitika katatu. Peneapo Petrosi wakaghanaghaniranga ng’anamuro lake, ŵanalume awo ŵakatumika na Korneliyo ŵakafika pa nyumba ndipo ŵakapempha kuti ŵakumane na Petrosi.
Petrosi wakakhilira ku cipinda ca pasi na kuyowoya kuti: ‘Munthu uyo mukupenja ndine. Mwapukwaci kuno?’ Ŵanalume ŵara ŵakati ŵalongosora kuti mungelo wakaphalira Korneliyo kuti wacemere Petrosi ku nyumba yake, Petrosi wakazomera kuti walute nawo. Zuŵa lakulondezgapo Petrosi na ŵabwezi ŵake ŵakaluta kuti ŵakacezge na Korneliyo ku Kesareya.
Korneliyo wakawunganiska pamoza ŵabali na ŵabwezi ŵake. Wakati wafika Petrosi, Korneliyo wakamupokelera. Wakamugwadira, nga ni umo ukuwonera apa. Kweni Petrosi wakati: ‘Imilira; nane ndine munthu nga ndiwe.’ Nadi ndithu, Baibolo likulongora kuti nchiwemi yayi kugwada na kusopa munthu munyako. Tikwenera kusopa Yehova yekha.
Sono Petrosi wakapharazgira ŵanthu awo ŵakawungana. ‘Namanya sono kuti Ciuta wakuzomerezga ŵanthu wose,’ wakayowoya ntheura Petrosi. Ndipo wacali kuyowoya, Ciuta wakatuma mzimu wake utuŵa, ndipo ŵanthu ŵakamba kuyowoya viyowoyero vyakupambanapambana. Ici cikaŵaziziswa comene ŵasambiri ŵa Ciyuda awo ŵakiza na Petrosi, cifukwa ŵakaghanaghananga kuti Ciuta wakutemwa Ŵayuda pera. Ici cikaŵasambizga kuti Ciuta wakuwona fuko limoza kuŵa liwemi panji lakuzirwa kwa iyo kuluska mafuko ghanyake cara. Kasi ici nchiwemi yayi kuti waliyose wa ise wakumbukirenge ici?
Milimo 10:1-48; 11:1-18; Civumbuzi 19:10.
Mafumbo
- Kasi mwanalume uyo wagwada pa cithuzithuzi apa ni njani?
- Kasi mungelo wakamuphalira vici Korneliyo?
- Kasi Ciuta wakamupangiska Petrosi kuwona vici apo wakaŵa pacanya pa nyumba ya Simoni ku Yopa?
- Cifukwa wuli Petrosi wakaphalira Korneliyo kuti wangamugwadiranga yayi na kumusopa?
- Cifukwa wuli ŵasambiri ŵa Ciyuda awo ŵakaŵa na Petrosi ŵakazizwa?
- Ni sambiro wuli lakuzirwa ilo tikusambira pa ulendo wa Petrosi wa kukacezga na Korneliyo?
Mafumbo ghanyake
- Ŵazgani Milimo 10:1-48.
Mazgu gha Petrosi agho ghakusangika pa Milimo 10:42 ghakulongora vici za nchito ya kupharazga makani ghawemi gha Ufumu? (Mat. 28:19; Mrk. 13:10; Mil. 1:8)
- Ŵazgani Milimo 11:1-18.
Kasi Petrosi wakacitaci apo Yehova wakamutuma ku Ŵamitundu, ndipo tingalondezga wuli ciyelezgero cake? (Mil. 11:17, 18; 2 Kor. 10:5; Efe. 5:17)


text:
Lumbani Khristu, Themba Laucindami
“Mu ufumunkhuru wako ugarenge na kusakata.”—SAL. 45:4.
1, 2. Cifukwa wuli Salmo 45 ndakuzirwa kwa ise?
THEMBA laucindami lakwera haci ndipo likuluta kukatonda ŵalwani ŵake na kuvikilira unenesko na urunji. Pamanyuma pa kutonda, likutorana na mwali wake wakutowa. Themba likukumbukika na kulumbika miwiro na miwiro. Iyi ndiyo ni fundo yikuru ya Salmo 45.
2 Padera pa kuŵa nkhani yakukondweska, cipaturo 45 ca buku la Masalmo cili na ng’anamuro lapadera comene. Vinthu ivyo vikuzunulika mu salimo ili vikutikhwaska. Vinthu ivi vikukhwaska umoyo withu sono na munthazi. Ntheura, tiyeni tisande salimo ili mwakupwelelera.
“MTIMA WANE UKUFULUKA NA MAKANI GHAWEMI”
3, 4. (a) Kasi “makani ghawemi” ngakuti wuli, ndipo ghakukhwaska wuli mtima withu? (b) Kasi sumu yithu njakukhwaskana na “themba,” ndiposo lulimi lwithu lukuŵa nga nchakulembera ca “mulembi wakumanyiska” pa fundo wuli?
3 Ŵazgani Salmo 45:1. “Makani ghawemi” agho ghakucontha na ‘kufuluka’ mu mtima wa wamasalimo, ngakukhwaskana na themba. Lizgu la Cihebere ilo lili kung’anamulika kuti “ukufuluka,” likung’anamura “kubwibwituka” panji “kubwata.” Nkhani iyi yikapangiska kuti mtima wa wamasalimo ubwate na cimwemwe ndiposo kuti lulimi lwake luŵe nga nchakulembera ca “mulembi wakumanyiska.”
4 Ise ke? Makani ghawemi gha Ufumu wa Mesiya ni nkhani yiwemi iyo yikucontha mitima yithu. Uthenga wa Ufumu ukazgoka ‘uwemi’ comene mu 1914. Kwambira waka pa nyengo iyi, tikupharazga uthenga wa Ufumu wa kunthazi yayi, kweni wa boma ilo pasono likuwusa kucanya. Agha ndigho “makani ghawemi . . . gha ufumu” agho tikupharazga “mu caru cose kuti uŵe ukaboni ku mitundu yose.” (Mat. 24:14) Kasi mtima withu ‘ukufuluka’ na uthenga wa Ufumu? Kasi tikupharazga makani ghawemi gha Ufumu mwamwamphu? Nga ngwamasalimo, tikuyowoya mazgu panji kwimba sumu yakukhwaskana na “themba” lithu, Yesu Khristu. Tikupharazga kuti Yesu ni Mesiya Themba la Ufumu wa Ciuta, ilo lili kwimikika kucanya. Kweniso tikucema wose, ŵawusi na awo ŵakuwusika, kuti ŵajilambike ku muwuso wake. (Sal. 2:1, 2, 4-12) Ndipo lulimi lwithu lukuŵa nga nchakulembera ca “mulembi wakumanyiska,” mu fundo yakuti tikufwilirapo kugwiliskira nchito Mazgu ghakulembeka gha Ciuta pa mulimo withu wa kupharazga.
Tikupharazga mwakukondwa makani ghawemi ghakukhwaskana na Themba lithu, Yesu Khristu
MAZGU GHAWEMI PANJI ‘GHAUCIZI GHAKUPUNGULIKA MU MILOMO YA THEMBA’
5. (a) Kasi Yesu wakaŵa “muwemi kwakuluska” pa fundo wuli? (b) Kasi mazgu ‘ghaucizi ghakupungulika mu milomo ya Themba’ pa fundo wuli, ndipo tingaliyezga wuli?
5 Ŵazgani Salmo 45:2. Malemba ghakuyowoya vinandi yayi pa umo Yesu wakawonekeranga. Pakuŵa munthu wakufikapo, wakwenera kuti wakaŵa “muwemi kwakuluska [panji kuti wakuwoneka makora].” Ndipouli, ciwemi comene nchakuti wakaŵa wakugomezgeka kweniso wakupulikira Yehova. Cinyake nchakuti pakupharazga uthenga wa Ufumu, Yesu wakayowoyanga “mazgu ghawemi.” (Luka 4:22; Yoh. 7:46) Tingamuyezga Yesu usange mu upharazgi tikufwilirapo kuti tiyowoyenge mazgu ghawemi ghakuti ghaconthe mitima ya ŵanthu.—Kol. 4:6.
6. Kasi Ciuta wakatumbika Yesu ‘kwamuyirayira’ mu nthowa wuli?
6 Cifukwa cakuti Yesu wakaŵa wakujipeleka na mtima wose, Yehova wakamutumbika apo wakacitanga uteŵeti wa pa caru capasi. Kweniso wakamupa njombe wakati wapeleka umoyo wake kuŵa sembe. Mpositole Paulosi wakalemba kuti: “[Yesu] wakati waŵa wakuyana na munthu, wakajiyuyura na kuŵa wakupulikira mpaka nyifwa, enya, nyifwa pa khuni lakusuzgikirapo. Pa cifukwa ici, Ciuta nayo wakamukwezga pa malo ghapacanya ndipo mwalusungu wakamupa zina ilo lili pacanya pa zina linyake lililose, mwakuti mu zina la Yesu, khongono lililose lijikame, la ŵakucanya na ŵa pa caru capasi ndiposo la awo ŵali kusi ku caru, ndipo lulimi lulilose luzomere pakweru kuti Yesu Khristu ni Fumu, kuti Ciuta Ŵadada wapike ucindami.” (Fil. 2:8-11) Yehova wakatumbika Yesu ‘kwamuyirayira’ apo wakamuwuskira ku umoyo wambura kufwa.—Rom. 6:9.
THEMBA LAKUZGIKA KULUSKA ‘ŴANYAKE’
7. Cifukwa wuli tikuti Ciuta wakaphakazga Yesu kuluska ‘ŵanyake’?
7 Ŵazgani Salmo 45:6, 7. Yehova wakaphakazga Yesu kuŵa Mesiya Themba, cifukwa cakuti Yesu wakutemwa urunji na kutinkha cilicose ico cikuyuyura Awiske. Yesu wakaphakazgika na “mafuta ghakukondwelera” kuluska ‘ŵanyake,’ awo ni mathemba gha Ciyuda gha mu mzere wa Davide. Cifukwa wuli? Cifukwa cakwamba nchakuti, Yehova iyomwene ndiyo wakaphakazga Yesu. Caciŵiri nchakuti, Yehova wakamuphakazga kuti waŵe Themba ndiposo Musofi Mukuru. (Sal. 2:2; Heb. 5:5, 6) Cacitatu nchakuti, Yesu wakaphakazgika na mzimu utuŵa, ndiposo muwuso wake ngwa pano pasi yayi kweni ngwa kucanya.
8. Cifukwa wuli ‘citengo ca Yesu ncha kwa Ciuta,’ ndipo cifukwa wuli tikusimikizga kuti ufumu wake ngwaurunji?
8 Yehova wakimika Mwana wake kuŵa Mesiya Themba kucanya mu 1914. ‘Ndodo ya ufumu wake njaukongorekwa,’ ntheura, muwuso wake ngwaurunji kweniso wambura kutemwera. Iyo ngwakwenelera nadi kuwusa cifukwa ‘citengo cake ncha kwa Ciuta.’ Fundo iyi yikung’anamura kuti Yehova ndiyo lufura lwa ufumu wake. Kweniso cizumbe ca Yesu “nchandanda.” Kasi mukukondwa yayi kuti mukuteŵetera Yehova mwakulongozgeka na Themba lakwimikika na iyo, ilo ndankhongono?
THEMBA ‘LIKUKAKILIRA LUPANGA LWAKE’
9, 10. (a) Kasi mphawuli apo Khristu wakakakilira lupanga lwake, ndipo wakacita vici? (b) Kasi Khristu wacitenge nalo vici lupanga lwake munthazi?
9 Ŵazgani Salmo 45:3. Yehova wakulangura Themba lake kuti ‘likakilire lupanga lwake mu cigha cake,’ kung’anamura kuti Yesu warwe nkhondo na kweruzga wose awo ŵakususka muwuso wa Ciuta. (Sal. 110:2) Cifukwa cakuti Khristu ni Themba la Nkhondo lambura kuthereskeka, wakucemeka kuti: “’We mukurukuru iwe!” Wakakakilira lupanga lwake mu 1914, ndipo wakatonda Satana na viŵanda vyake, ŵeneawo wakaŵapondomoskera pa caru capasi.—Uvu. 12:7-9.
10 Apa Themba likambapo kutonda. Ndipouli, likwenera “kumalizga kutonda kwake.” (Uvu. 6:2) Yehova wadumura kuti weruzge vigaŵa vyose vya mgonezi wa Satana pa caru capasi, ndipo Satana na viŵanda vyake ŵakwenera kupokeka nkhongono. Cigaŵa ico cizamwamba kweruzgika, ni Babuloni Mukuru, uwo mbufumu wa pa caru cose wa cisopa cautesi. Yehova wazamutuma maboma gha ndyali kuti ghaparanye “mwanakazi muzaghali” uyu. (Uvu. 17:16, 17) Kufuma apo, Themba la Nkhondo lizamuparanya maboma gha ndyali, agho mweneko ni Satana. Paumaliro, Khristu, uyo wakucemekaso kuti “mungelo wa cizongwe,” wazamumalizga kutonda kwake mwa kujalira Satana na viŵanda vyake mu cizongwe. (Uvu. 9:1, 11; 20:1-3) Tiyeni tiwone ivyo Salmo 45 likacima pa nkhani iyi.
THEMBA LIKURWA NA ‘KUVIKILIRA UNENESKO’
11. Kasi Khristu wakuvikilira “unenesko” pa fundo wuli?
11 Themba likurwa nkhondo cifukwa ca kukhumba kupoka malo panji kutora ŵanthu kuti ŵaŵe ŵazga yayi. Ilo likurwa nkhondo yaurunji ndipo lili na vilato viwemi. Likuvikilira ‘unenesko, kujiyuyura, na urunji.’ (Sal. 45:4, NW) Unenesko wakuzirwa comene uwo likuvikilira, ngwakukhwaskana na muwuso wa cilengiwa cose wa Yehova. Satana wakasuska muwuso wa Yehova apo wakamugalukira. Kwambira waka pa nyengo iyi, viŵanda na ŵanthu nawo, ŵakususka muwuso wa Yehova. Sono nyengo yili pafupi kukwana, yakuti Themba lakuphakazgika la Yehova lirwe na kukhozgera unenesko wakukhwaskana na muwuso wa Yehova.
12. Kasi Themba nchiyelezgero ciwemi pa nkhani wuli?
12 Kweniso Themba nchiyelezgero ciwemi pa nkhani ya kujiyuyura. Pakuŵa Mwana wapadera yekha wa Ciuta, Yesu wakalongora ciyelezgero ciwemi comene pa nkhani ya kujiyuyura kweniso kujilambika ku muwuso wa Awiske. (Yes. 50:4, 5; Yoh. 5:19) Ŵanthu wose ŵa Themba ili nawo ŵakwenera kuŵa ŵakujiyuyura, kweniso ŵakujilambika ku muwuso wa Yehova mu vinthu vyose. Ŵekha awo ŵakucita nthena, ndiwo ŵazamukhala mu caru ciphya ico Ciuta walayizga.—Zek. 14:16, 17.
13. Kasi Khristu wakuvikilira ‘urunji’ mu nthowa wuli?
13 Kweniso Khristu wakuvikilira ‘urunji.’ Themba likuvikilira ‘urunji wa Ciuta,’ izo ni fundo za Yehova pa nkhani ya ciwemi na ciheni. (Rom. 3:21; Dute. 32:4) Yesaya wakacima vya Themba Yesu Khristu, kuti: “Themba tiliwusenge mu urunji.” (Yes. 32:1) Muwuso wa Yesu wizenge na “macanya ghaphya” ndiposo “caru capasi ciphya,” umo “muzamukhala urunji.” (2 Pet. 3:13) Mu caru ciphya, munthu waliyose wakwenera kuzakalondezga fundo za Yehova.—Yes. 11:1-5.
THEMBA LIKUCITA “MILIMO YAKOFYA”
14. Kasi woko lamalyero la Khristu lizamucita wuli “milimo yakofya”? (Wonani cithuzithuzi cakwamba.)
14 Apo Themba likuluta kukarwa, lakakilira lupanga lwake mu cigha cake. (Sal. 45:3) Kweni nyengo yikukwana apo likutora na kugwiliskira nchito lupanga ulu na woko lake lamalyero. Wamasalimo wakacima vya Yesu kuti woko lake lamalyero lizamucita “milimo yakofya.” (Sal. 45:4) Apo Yesu Khristu wazamweruzgira ŵanthu pa Haramagedoni, wazamucitira ŵalwani ŵake “milimo yakofya.” Tikumanya yayi nthowa iyo wazamuparanyira mgonezi wa Satana. Kweni ivyo wazamucita vizamofya ŵanthu awo ŵakakana kupulikira cenjezgo la Ciuta lakuti ŵajilambike kwa Themba. (Ŵazgani Salmo 2:11, 12.) Mu ucimi wake wakuyowoya vya mazuŵa ghaumaliro, Yesu wakati ŵanthu “ŵazamupuzuka cifukwa ca wofi na kulindilira vinthu ivyo vikwiza pa caru; pakuti nkhongono za kucanya zizamusunkhunyika.” Wakayowoyaso kuti: “Ndipo penepapo ŵazamuwona Mwana wa munthu wakwiza mu bingu pamoza na nkhongono na ucindami ukuru.”—Luka 21:26, 27.
15, 16. Kasi “ŵankhondo” awo ŵazamulondezganga Khristu mbanjani?
15 Pakuyowoya vya Themba ilo likwiza “pamoza na nkhongono na ucindami ukuru” kuzakeruzga, buku la Uvumbuzi likuti: “Nkhawona kucanya kwajulika, ndipo wonani! haci lituŵa. Ndipo uyo wakakhalapo wakucemeka Wakugomezgeka na Waunenesko, ndipo wakweruzga na kucita nkhondo mu urunji. Kweniso ŵankhondo awo ŵakaŵa kucanya ŵakamulondezganga pa mahaci ghatuŵa, ndipo ŵakavwara salu ziwemi zituŵa na zakutowa. Ndipo mu mulomo wake mukufuma lupanga lutali lwakuthwa, mwakuti wahete nalo mitundu, ndipo wazamuyiliska na ndodo ya cisulo. Iyo wakukandaso mu cakukamiramo mpheska ca ukali wa kutukutwa kwa Ciuta Wankhongonozose.”—Uvu. 19:11, 14, 15.
16 Kasi “ŵankhondo” ŵa kucanya awo ŵazamulondezganga Khristu mbanjani? Pa nyengo iyo Yesu wakacimbizganga Satana na viŵanda vyake kucanya, wakaŵa na “ŵangelo ŵake.” (Uvu. 12:7-9) Ipo nchakwenelera kuyowoya kuti pa nkhondo ya Haramagedoni, ŵangelo ŵatuŵa ŵazamuŵa mu gulu la ŵankhondo ŵa Khristu. Kasi pazamuŵaso ŵanyake padera pa aŵa? Yesu wakalayizga ŵabali ŵake ŵakuphakazgika kuti: “Uyo wakutonda na kusungilira milimo yane mpaka ku umaliro nizamumupa mazaza pa mitundu, ndipo wazamuliska ŵanthu na ndodo yacisulo mwakuti ŵazamusweka tucokotucoko nga ni viŵiya vyadongo, umo nane napokelera mazaza kwa Ŵadada.” (Uvu. 2:26, 27) Ntheura, gulu la ŵankhondo ŵa kucanya ŵa Khristu, lizamuŵaso na ŵabali ŵake ŵakuphakazgika awo pa nyengo iyo, ŵazamuŵa kuti ŵapokera kale njombe yawo ya kucanya. Ŵakuphakazgika ŵazamuŵa pamoza na Yesu apo wazamucita “milimo yakofya” pakuparanya mitundu.
THEMBA LIKUMALIZGA KUTONDA KWAKE
17. (a) Kasi haci lituŵa ilo Khristu wakwerapo likwimira vici? (b) Kasi lupanga na uta vikwimira vici?
17 Ŵazgani Salmo 45:5. Themba lakwera pa haci lituŵa, kwimira nkhondo iyo njiwemi kweniso yaurunji kwa Yehova. (Uvu. 6:2; 19:11) Padera pa lupanga, Themba liliso na uta. Tikuŵazga kuti: “Nkhalaŵiska, ndipo wonani! haci lituŵa; ndipo uyo wakakhalapo wakaŵa na uta; ndipo mphumphu yikapika kwa iyo, ndipo wakaluta kukatonda na kumalizga kutonda kwake.” Lupanga na uta, vikwimira ivyo Khristu wazamugwiliskira nchito kuti weruzge ŵalwani ŵake.
18. Kasi “mivwi” ya Khristu yizamuŵa “yakuthwa” pa fundo wuli?
18 Wamasalimo wakacima kuti Themba lili na ‘mivwi yakuthwa mu mitima ya ŵalwani ŵake’ ndipo yikupangiska kuti ‘ŵamitundu ŵawe pasi musi mwake.’ Kasi fundo iyi yikung’anamuraci? Ŵanthu ŵanandi ŵazamukomeka pa caru capasi. Yeremiya wakacima kuti: “Ŵakukomeka ŵa Yehova pa zuŵa ilo ŵati ŵaŵepo kufumira ku mphelerekezgo kuyakafika ku mphelerekezgo ya caru capasi.” (Yer. 25:33) Ucimi unyake wakuyana na uwu ukuti: “Nkhawonaso mungelo wakwimilira mu dazi, ndipo wakacemerezga na lizgu likuru ndipo wakaphalira viyuni vyose ivyo vikuwuluka mu mlengalenga kuti: ‘Zani kuno, wunganani pamoza ku ciphikiro cikuru ca mise ca Ciuta, mwakuti murye minofu ya mathemba na minofu ya ŵalongozgi ŵa ŵankhondo na minofu ya ŵanthu ŵankhongono na minofu ya mahaci na ya awo ŵakukhalapo, ndiposo minofu ya wose, ŵanthu ŵanangwa na ŵazga wuwo kweniso ya ŵacoko na ŵakuru.’”—Uvu. 19:17, 18.
19. Kasi Khristu ‘wazamugara na kusakata,’ na kumalizga kutonda kwake mu nthowa wuli?
19 Para Khristu wazakaparanya mgonezi uheni wa Satana, ‘mu ufumunkhuru wake wazamugara na kusakata.’ (Sal. 45:4) Wazamumalizga kutonda kwake mwa kujalira Satana na viŵanda vyake mu cizongwe kwa nyengo yose ya Muwuso wa Vyaka Cikwi. (Uvu. 20:2, 3) Pa nyengo iyo, Dyabulosi na ŵangelo ŵake ŵazamuŵa nga ŵafwa, ntheura pazamuŵavya cakutimbanizga ŵanthu ndipo cizamuŵa cipusu kwa iwo kujilambika kwa Themba lawo lakutonda kweniso laucindami. Kweni pambere caru capasi cindazgoke paradiso, pazamucitika cinthu cinyake ico cizamukondweska ŵanthu pamoza na Themba lawo na ŵa 144,000. Tizamusambira vinandi pa nkhani iyi mu nkhani yakulondezgapo.


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Denmark
Stenhusvej 28
DK-4300 HOLBAEK
DENMARK
+45 59-45-60-00
Kuwona Malo
Mande m’paka Chinkhondi
9:00 a.m., 10:30 a.m., 1:30 p.m., na 3:00 p.m.
Nyengo: Ora limoza na hafu
Ivyo Tikuchita
Ofesi ya Scandinavia yikulaŵilira ntchito ya Ŵakaboni ŵa Yehova pafupifupi 50,000 mu Denmark, Faeroe Islands, Greenland, Iceland, Norway, na Sweden. Ofesi iyi yikung’anamura mabuku mu viyowoyero 6 na viyowoyero vya mawoko vitatu. Kweniso yikupanga mavidiyo na mabuku ghakupulikizga.


text:
Umo Mungatisangira
Tili ŵakunozgeka kumovwirani usange mukukhumba kusambira Baibolo panji kumanya ntchito iyo tikuchita pa charu chose. Sankhanipo chimoza musi umu kuti Ŵakaboni ŵa Yehova ŵakufupi na kukwinu ŵamovwirani.
Tiyimbirani foni panji kutilembera pa maadiresi na manambara agho ghali musi umu
Romania
Organizaţia Religioasǎ Martorii lui Iehova
CP 132
OP 39
RO-024330 BUCUREŞTI
ROMÂNIA
+40 21-302-75-00
Nyengo ya Ntchito
Mande m’paka Chinkhondi
8:30 a.m. m’paka 12:30 p.m. na 1:30 p.m. m’paka 5:30 p.m.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
8 12 Ntheura Yesu wakayowoyaso nawo, wakati: “Ndine ungweru wa charu.+ Waliyose uyo wakunilondezga wendenge mu chisi chara, kweni waŵenge na ungweru+ wa umoyo.”
13 Ndipo Ŵafarisi ŵakati kwa iyo: “Ukujichitira wekha ukaboni, kweni ukaboni wako ngwaunenesko chara.”
14 Yesu wakaŵazgora kuti: “Nangauli nkhujichitira nekha ukaboni, ukaboni wane ngwaunenesko, chifukwa nkhumanya uko nili kufuma na uko nkhuya.+ Kweni imwe mukumanyako chara uko nili kufuma ndiposo uko nkhuya.
15 Imwe mukweruzga mwakuyana na thupi,+ ine nkhweruzga munthu chara.
16 Usange nkhweruzga, weruzgi wane ngwaunenesko, chifukwa nili nekha chara, kweni Adada awo ŵali kunituma ŵali nane.+
17 Kweniso mu Dango linu muli kulembeka kuti: ‘Ukaboni wa ŵanthu ŵaŵiri ngwaunenesko.’+
18 Ine nkhujichitira nekha ukaboni, ndipo Adada awo ŵali kunituma ŵakunichitira ukaboni.”+
19 Ntheura ŵakamufumba kuti: “Awuso ŵali nkhu?” Yesu wakazgora kuti: “Ine mukunimanya chara nesi Adada.+ Muŵenge kuti mukunimanya, mphanyi mukumanyaso Adada.”+
20 Wakayowoyanga mazgu agha apo wakaŵa mu malo ghakusungiramo vyuma+ apo wakasambizganga mu tempile. Kweni pakaŵavya uyo wakamukora, chifukwa ora lake likaŵa kuti lindakwane.+
21 Ndipo wakati kwa iwo: “Ine nkhuluta, ndipo muzamunipenja. Kweni mufwirenge mu kwananga kwinu.+ Uko nkhuya imwe mungizako yayi.”+
22 Ŵayuda ŵakamba kuyowoya kuti: “Kasi ndikuti wajikomenge? Chifukwa wakuti, ‘Uko nkhuya imwe mungizako yayi.’”
23 Wakatiso kwa iwo: “Imwe muli ŵa pano pasi, ine nili wakuchanya.+ Imwe muli ŵa charu chino, ine nili wa charu chino yayi.
24 Lekani nangumuphalirani kuti: Mufwirenge mu zakwananga zinu. Pakuti usange mukugomezga chara kuti ndine, mufwirenge mu zakwananga zinu.”
25 Penepapo ŵakamufumba kuti: “Kasi ndiwe njani?” Yesu wakati kwa iwo: “Nasuzgikirachi kuyowoya namwe?
26 Nili na vinthu vinandi kuti niyowoye vya imwe na kweruzga. Nakuti uyo wali kunituma ngwaunenesko, ndipo vinthu ivyo nkhapulika kwa iyo ndivyo nkhuyowoya mu charu.”+
27 Ŵakawamo chara kuti wakayowoyanga nawo vya Awiske.
28 Yesu wakati: “Para mwakwezga Mwana wa munthu,+ muzamumanya kuti ndine,+ ndipo kuti nkhuchita kanthu panekha yayi,+ kweni umo Adada ŵali kunisambizgira ndimo nkhuyowoyera vinthu ivi.
29 Ndipo Uyo wali kunituma wali nane, wali kunisida nekha chara, chifukwa nyengo zose nkhuchita vinthu vyakumukondweska.”+
30 Apo wakayowoyanga vinthu ivi, ŵanandi ŵakapulikana mwa iyo.
31 Ndipo Yesu wakalutilira kuyowoya na Ŵayuda awo ŵakamugomezga wakati: “Usange mukukhalilira mu mazgu ghane, ndimwe ŵasambiri ŵane nadi.
32 Mumanyenge unenesko,+ ndipo unenesko umufwaturaninge.”+
33 Ŵakamuzgora kuti: “Tili mphapu ya Abrahamu ndipo tindaŵepo ŵazga ŵa munthu waliyose. Chifukwa wuli ukuti, ‘Mufwatulikenge’?”
34 Yesu wakaŵazgora, wakati: “Nadi nkhumuphalirani kuti, waliyose uyo wakuchita kwananga ni muzga wa kwananga.+
35 Nakuti muzga wakukhalilira mu nyumba kwamuyirayira chara, mwana ndiyo wakukhalilira kwamuyirayira.
36 Ntheura usange Mwana wakumufwaturani, muŵenge ŵakufwatuka nadi.
37 Nkhumanya kuti ndimwe mphapu ya Abrahamu. Kweni mukukhumba kunikoma, chifukwa mukupokelera yayi mazgu ghane.
38 Vinthu ivyo nkhawona kwa Adada ndivyo nkhuyowoya.+ Kweni imwe mukuchita ivyo mukapulika kwa awiskemwe.”
39 Ŵakamuzgora kuti: “Dada withu ni Abrahamu.” Yesu wakati kwa iwo: “Muŵenge ŵana ŵa Abrahamu+ mphanyi mukuchita milimo ya Abrahamu.
40 Kweni sono mukukhumba kunikoma, na munthu ine namuphalirani unenesko uwo nkhapulika kwa Chiuta.+ Abrahamu wakachita ichi chara.
41 Imwe mukuchita milimo ya wiskemwe.” Ŵakati kwa iyo: “Tili kubabika mu uzaghali chara, tili na Dada yumoza, Chiuta.”
42 Yesu wakati kwa iwo: “Chiuta waŵenge Wiskemwe, mphanyi mwanitemwa,+ pakuti ine nili kufuma kwa Chiuta ndipo nili pano. Nili kwiza mu khumbo lane yayi, kweni Chiuta ndiyo wali kunituma.+
43 Chifukwa wuli mukupulikiska yayi ivyo nkhuyowoya? Chifukwa ntchakuti mukupulika chara mazgu ghane.
44 Imwe muli kufuma kwa wiskemwe Dyabulosi, ndipo mukukhumba kuchita makhumbiro gha wiskemwe.+ Kufuma apo wakagalukira+ iyo wakukoma ŵanthu, ndipo wandayimepo mu unenesko, chifukwa mwa iyo mulije unenesko. Para wakuyowoya utesi, wakuyowoya vya mu mutu wake, chifukwa ni mutesi ndipo ni wiske wa utesi.+
45 Ine mukunigomezga yayi chifukwa chakuti nkhuyowoya unenesko.
46 Ni njani wa imwe wakunisanga na mulandu wa kwananga? Usange nkhuyowoya unenesko, chifukwa wuli mukuleka kunigomezga?
47 Uyo ngwakufuma kwa Chiuta wakupulika mazgu gha Chiuta.+ Imwe mukupulika chara, chifukwa muli kufuma kwa Chiuta chara.”+
48 Ŵayuda ŵakamuzgora kuti: “Kasi tikuteta apo tikuti, ‘Ndiwe Musamariya+ ndipo uli na chiŵanda’?”+
49 Yesu wakazgora kuti: “Ine nilije chiŵanda, ndipo nkhuchindika Adada, kweni imwe mukuniyuyura.
50 Ine nkhujipenjera uchindami yayi.+ Kuli Yumoza uyo wakupenja uchindami ndipo ndiyo ni mweruzgi.
51 Nadi nkhumuphalirani kuti munthu uyo wakusungilira mazgu ghane, wawonenge nyifwa chara napachoko.”+
52 Ŵayuda ŵakati kwa iyo: “Sono tamanya kuti uli na chiŵanda. Abrahamu wali kufwa, kweniso ntchimi nazo zili kufwa. Kweni iwe ukuti, ‘Munthu uyo wakusungilira mazgu ghane, wafwenge yayi.’
53 Kasi ndiwe mukuru kuluska dada withu Abrahamu uyo wali kufwa? Ntchimi nazo zili kufwa. Kasi iwe ukujitora kuti ndiwe njani?”
54 Yesu wakazgora kuti: “Usange nkhujipa uchindami, ndikuti uchindami wane nkhanthu chara. Adada ndiwo ŵakunipa uchindami,+ awo imwe mukuti Chiuta winu.
55 Ndipouli, mukuŵamanya yayi.+ Kweni ine nkhuŵamanya.+ Ndipo usange nkhuti nkhuŵamanya chara niŵenge mutesi nga ndimwe. Kweni nkhuŵamanya ndipo nkhusungilira mazgu ghawo.
56 Wiskemwe Abrahamu wakasekelera chomene apo wakalindiliranga kuti wawone zuŵa lane, ndipo wakati waliwona wakasekelera.”+
57 Ntheura Ŵayuda ŵakati kwa iyo: “Uchali undakwaniske vyaka 50, kasi Abrahamu uli kumuwonapo?”
58 Yesu wakati kwa iwo: “Nadi nkhumuphalirani kuti, Abrahamu wandaŵeko, ine niliko kale.”+
59 Ntheura ŵakatora malibwe kuti ŵamuponye nayo, kweni Yesu wakabisama na kufumamo mu tempile.
Tumizgani
Tumizgani
Yohane 8
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=43&Chapter=8&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D43%26Chapter%3D8%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 24 Balamu wakati wawona kuti ntchiwemi mu maso gha* Yehova kutumbika Israyeli, wakalutaso yayi kuti wakapenje mayere gha kuŵapwetekera,+ kweni wakalazga chisko chake ku mapopa.2 Balamu wakati winuska maso ghake na kuwona Israyeli wakhala kuyana na mafuko ghake,+ mzimu wa Chiuta ukiza pa iyo.+3 Ntheura wakayowoya chinthanguni chakuti:+“Agha ni mazgu gha Balamu mwana wa Beyori,Mazgu gha munthu uyo maso ghake ghajulika,4 Mazgu gha uyo wakupulika mazgu gha Chiuta,Uyo wakawona mboniwoni ya Wankhongonozose,Uyo wasindama pasi kweni maso ghake ngakujulika:+5 Mahema ghako ngakutowa, iwe Yakhobe,Malo ghako ghakukhalamo, iwe Israyeli!+6 Ghathandazgikira patali+ nga ni madambo,Nga ni minda mumphepete mwa mlonga.Nga ni makuni gha aloyi agho Yehova wapanda,Nga ni makuni gha sidara mumphepete mwa maji.7 Maji ghakusulura mu viŵiya vyake viŵiri,Mbuto* yake yikuseŵeka mu maji ghanandi.+Themba lake+ nalo liŵenge lapachanya kuluska Agagi,+Ndipo ufumu wake ukwezgekenge.+8 Chiuta wakumufumiska mu Eguputo;Wali nga ni masengwe gha ng’ombe yamuthondo* kwa iwo.Waryenge ŵamitundu, awo ŵakumuyuzga,+Wamemenenge viwangwa vyawo, na kuŵalasa na mivi yake.9 Wabwasama* pasi, wagona nga ni nkhalamu,Nga ni nkhalamu, ni njani wangachita chikanga kuti wamuwuske?Awo ŵakukutumbika, ŵakutumbikika,Ndipo awo ŵakukutemba, ŵakutembeka.”+10 Penepapo Balaki wakamukwiyira chomene Balamu. Ndipo Balaki wakakuŵa mawoko ghake mwamsinjiro, wakati kwa Balamu: “Nkhakuchema kuti utembe ŵalwani ŵane,+ kweni iwe waŵatumbika waka katatu kose aka.11 Ntheura weranga kwako luŵiro. Ine nakhumbanga kukuchindika chomene,+ kweni wona, Yehova wakutayiska ntchindi.”12 Balamu wakati kwa Balaki: “Asi nkhaphalira mathenga agho ukatuma kuti,13 ‘Nanga Balaki wanganipa nyumba yake yakuzura siliva na golide, ningajumpha dango la Yehova chara pakuchita chinthu mu khumbo* lane, kwali ntchiwemi panji ntchiheni. Chilichose icho Yehova waniphalira ndicho namuyowoya’?+14 Sono nkhuluta ku ŵanthu ŵakwithu. Zanga, leka nikuphalire icho ŵanthu aŵa ŵazamuchitira ŵanthu ŵakwako munthazi.”*15 Ntheura wakayowoya chinthanguni chakuti:+“Agha ni mazgu gha Balamu mwana wa Beyori,Mazgu gha munthu uyo maso ghake ghajulika,+16 Mazgu gha uyo wakupulika mazgu gha Chiuta,Uyo wakumanya mahara gha Wapachanya Nkhanira,Wakawona mboniwoni ya WankhongonozoseApo wakasindama pasi uku maso ghake ngakujulika, wakati:17 Nimuwonenge, kweni sono yayi.Nimuwonenge, kweni sonosono nkhanira yayi.Nyenyezi+ yifumenge mwa Yakhobe,Nthonga yaufumu+ yiwukenge mwa Israyeli.+Ndipo wazamuphwanya chisko cha Mowabu+Na bwaza la ŵana wose awo ŵali na ukali wa nkhondo.18 Edomu waŵenge chiharo+ chake,Seyiri,+ chiharo cha ŵalwani ŵake,+Apo Israyeli wakulongora chikanga chake.19 Mwa Yakhobe mufumenge uyo wawusenge,+Waparanyenge waliyose uyo wapona mu msumba.”20 Balamu wakati wawona Amaleki, wakalutilira na chinthanguni chake, wakati:“Amaleki wakaŵa wakwamba wa ŵamitundu,+Kweni paumaliro wazamuparanyikirathu.”+21 Wakati wawona Ŵakeni,+ wakalutilira na chinthanguni chake, wakati:“Malo ghako ghakukhalamo ngakuvikilirika, ndipo malo ghako ghazengeka pa jalawe.22 Kweni munthu munyake wazamuwotcha Kayini.Kasi kwakhala nyengo yitali wuli kuti Asiriya wakutolere ku wuzga?”23 Wakalutilira na chinthanguni chake, wakati:“Mbaya we! Ni njani wazamupona para Chiuta wakuchita ivi?24 Ngalaŵa zizenge kufuma mumphepete mwa Kitimu,+Zisuzgenge Asiriya,+Na kusuzga Eberi.Kweni nayo waparanyikenge nkhanira.”25 Penepapo Balamu+ wakawuka na kuwelera ku malo ghake. Balaki nayo wakaluta nthowa yake.


text: 2 Apo wakaŵa mu nthumbo ya chisomba, Yona wakalomba kwa Yehova Chiuta wake.+2 Wakati:“Apo nkhaŵa mu suzgo nkhalomba kwa Yehova, ndipo iyo wakanizgora.+Apo nkhaŵa pasi* pa Dindi* nkhalira kupenja wovwiri.+Imwe mukapulika mazgu ghane.3 Mukati mwaniponya pasi, mukati mu nyanja,Mweza* ukanizingilira.+Maŵiruŵiru ghinu ghose na majigha vikanibizga.+4 Penepapo nkhati: ‘Nachimbizgika pamaso pinu!Kasi ningalaŵiskaso wuli pa tempile linu lituŵa?’5 Vimaji vikanizingilira ndipo vikatenthemeska umoyo wane,+Ndimba ya maji yikanijalira.Thondo lamunyanja* likavungilizga mutu wane.6 Nkhabira pasi pa mapiri.Mphingilizgo za charu chapasi zikanijaliranga muyirayira.Kweni imwe, A Yehova Chiuta wane, mukafumiska umoyo wane mu khululu.+7 Apo umoyo wane ukamaranga, Yehova ndiyo nkhamukumbuka.+Lurombo lwane lukiza kwa imwe, ku tempile linu lituŵa.+8 Awo ŵakujipeleka ku vikozgo vyawakawaka, ŵakuleka chisimi chawo cha lusungu.*9 Kweni ine, na mazgu ghakuwonga nizamupeleka sembe kwa imwe.Nizamupeleka icho nkhalapa.+Chiponosko chikufuma kwa Yehova.”+10 Pamasinda Yehova wakayowoya na chisomba, ndipo chikamubokora Yona pa mtunda wakomira.


text:
MUTU 56
Icho Chikufipiska Munthu
MATEYU 15:1-20 MARIKO 7:1-23 YOHANE 7:1
YESU WAKASUSKA TUMALUSO TWA ŴANTHU
Apo Paska Iikaŵa pafupi kuchitika mu 32 C.E., Yesu wakatangwanika na kusambizga ŵanthu mu Galileya. Pamanyuma wakwenera kuti wakaluta ku Yerusalemu kuti wakachite Paska, nga umo Dango likayowoyeranga. Kweni Yesu wakaluta mwachisisi chifukwa Ŵayuda ŵakakhumbanga kumukoma. (Yohane 7:1) Paska likati lamara, wakawelera ku Galileya.
Yesu wakwenera kuti wakaŵa ku Kaperenaumu apo ŵalembi na Ŵafarisi ŵakiza kwa iyo kufuma ku Yerusalemu. Kasi ŵakizirachi? Ŵakakhumbanga kuti ŵamusange vifukwa vyakuti waswa malango gha Chiuta. Ŵakafumba Yesu kuti: “Chifukwa wuli ŵasambiri ŵako ŵakulondezga yayi maluso gha ŵasekuru? Mwachiyelezgero, ŵakugeza yayi mu mawoko para ŵakukhumba kurya chakurya.” (Mateyu 15:2) Chiuta wandaphalirepo ŵanthu kuti ŵalondezgenge kaluso ka ‘kugeza mawoko m’paka mu kasukusuku.’ (Mariko 7:3) Kweni Ŵafarisi ŵakawonanga kuti para munthu wandachite nthena ndikuti wananga chomene.
M’malo mwa kuŵazgora mwakudunjika, Yesu wakayowoya umo iwo ŵakuswera Dango la Chiuta. Yesu wakaŵafumba kuti: “Chifukwa wuli namwe mukulondezga chara dango la Chiuta chifukwa cha maluso ghinu? Mwachiyelezgero, Chiuta wakati, ‘Chindika awuso na anyoko,’ ndipo ‘Uyo wakuyowoyera viheni awiske panji anyina wakomeke.’ Kweni imwe mukuti, ‘Waliyose uyo wakuphalira awiske panji anyina kuti: “Chilichose icho nili nacho, icho mungovwirika nacho, ntchawanangwa chakupeleka kwa Chiuta,” wangachindikanga awiske napachoko chara.’”—Mateyu 15:3-6; Ekisodo 20:12; 21:17.
Ŵafarisi ŵakatenge ndalama, katundu, panji chinthu chilichose icho munthu wakuti wamupeleka kwa Chiuta nga ntchawanangwa, chikwenera kuŵa cha pa tempile. Chikeneranga kugwiraso ntchito yinyake yayi. Mwachiyelezgero, para mwana wayowoya kuti ndalama panji katundu munyake ngwa ku tempile, vikaŵa nga kuti wapeleka kale ku tempile. Unenesko ngwakuti ndalama panji katundu uyu vikaŵanga mu mawoko ghake. Kweni chifukwa cha tumalango wakapelekanga yayi vinthu ivi ku ŵapapi ŵake ŵachekuru na ŵakusuzgika. Wakagwenthanga udindo wake wakuti waŵawovwire.—Mariko 7:11.
Yesu wakakwiya pakuwona kuti ŵakabendezganga Dango la Chiuta mu nthowa iyi, ndipo wakati: “Mazgu gha Chiuta mwaghazgora ghambura ntchito chifukwa cha maluso ghinu. Mwaŵapusikizgi imwe, Yesaya wakaneneska pakuchima vya imwe, apo wakati: ‘Ŵanthu aŵa ŵakunichindika na milomo yawo, kweni mitima yawo yili kutali na ine. Ŵakunisopa pawaka, chifukwa ŵakusambizga malango gha ŵanthu m’malo mwa visambizgo vya Chiuta.’” Yesu wakaŵasuska mwankhongono Ŵafarisi ndipo ŵakamuzgora yayi. Ntheura wakachema mzinda kuti wize kufupi, wakati kwa iwo: “Tegherezgani na kupulikiska ng’anamuro lake: Icho chikunjira mu mulomo wa munthu ndicho chikumufipiska chara, kweni icho chikufuma mu mulomo wake ndicho chikumufipiska.”—Mateyu 15:6-11; Yesaya 29:13.
Pakati pajumpha nyengo, Yesu wakaŵa mu nyumba na ŵasambiri ŵake, ndipo ŵakamufumba kuti: “Kasi mukumanya kuti Ŵafarisi ŵangukhuŵara pakupulika ivyo mwanguyowoya?” Iyo wakazgora kuti: “Chakumera chilichose icho Adada ŵakuchanya ŵakapanda chara, chizgulikenge. Ŵalekani. Mbalongozgi ŵachibulumutira. Ndipo usange munthu wachibulumutira wakulongozga munthu wachibulumutira, wose ŵawenge mu mbuna.”—Mateyu 15:12-14.
Yesu wakwenera kuti wakazizwa apo Petrosi wakamufumba kuti walongosore makora icho chikufipiska munthu. Petrosi wakafumba m’malo mwa ŵasambiri wose. Yesu wakazgora kuti: “Kasi mukumanya chara kuti chose icho chikunjira mu mulomo chikujumpha mu nthumbo ndipo chikufumira kuwaro kwa thupi? Kweni vinthu ivyo vikufuma mu mulomo vikufuma mu mtima, ndipo vinthu ivi ndivyo vikufipiska munthu. Mwachiyelezgero, mu mtima mukufuma maghanoghano ghaheni, kukoma ŵanthu, mauleŵi, mauzaghali, unkhungu, maukaboni ghautesi, misinjiro. Vinthu ivi ndivyo vikufipiska munthu. Kweni kurya chakurya na mawoko ghambura kugeza kukufipiska munthu chara.”—Mateyu 15:17-20.
Apa Yesu wakakaniranga ŵanthu kugeza mu mawoko yayi. Kweniso wakang’anamuranga kuti munthu waleke kugeza mu mawoko para wakunozga chakurya kweniso para wakurya yayi. Apa wakanenanga ŵalembi na Ŵafarisi chifukwa ŵakaŵa ŵapusikizgi. Ŵakajumphanga malango ghawemi gha Chiuta chifukwa cha kulondezga maluso gha ŵanthu. Fundo njakuti vinthu viheni ivyo vikufuma mu mtima ndivyo vikufipiska munthu.


text:
NKHANI YA PA CHIKOPI
Kasi Ŵakaboni ŵa Yehova Mbanjani?
Becky, wa ku California, U.S.A., wakati: “Tikamanyana na Mike kwa vyaka vinandi. Iyo njumoza wa Ŵakaboni ŵa Yehova. Kweni tchalitchi lake likunitindika chomene. Kasi Yehova ni njani? Chifukwa wuli Ŵakaboni ŵa Yehova ŵakukondwelera yayi maholide? Kasi vingaŵa kuti Mike wali kupusikika waka na kagulu aka?”
Zenon, wa ku Ontario, ku Canada, wakati: “Ŵanyithu ŵanyake awo tikakhalanga nawo pafupi ŵakati ŵamba kusambira Baibolo na Ŵakaboni ŵa Yehova, nkhajifumba kuti: ‘Kasi zina lakuti Ŵakaboni ŵa Yehova likung’anamurachi? Ntchisopa wuli chakuŵa na zina nga ni ili?’”
Kent, wa ku Washington, U.S.A, wakati: “Ine na muwoli wane tikaghanaghananga kuti Ŵakaboni ŵa Yehova ŵakiza ku nyumba yithu chifukwa chakuti ŵakamanya kuti tikusopa yayi. Tikaghanaghananga kuti gulu la Ŵakaboni ŵa Yehova lingatovwira yayi chifukwa tikawona kuti matchalitchi ghakurughakuru ghakatondeka kutovwira.”
Cecilie, wa ku Esbjerg, ku Denmark, wakati: “Kuyowoya unenesko, ŵanthu aŵa nkhaŵamanyanga yayi kweniso ivyo ŵakugomezga.”
Nyengo zinyake muli kuŵawonapo Ŵakaboni ŵa Yehova ŵakupharazga nyumba na nyumba panji ku malo ghanyake. Iwo ŵakugaŵira ŵanthu mabuku, na kuŵapempha kuti ŵasambirenge nawo Baibolo kwambura kulipira. Panji magazini iyi uyo wamupani ni Kaboni wa Yehova. Kweni nyengo zinyake mungajifumba kuti, Kasi Ŵakaboni ŵa Yehova mbanjani chomene? Ivyo mukughanaghana panji vingayanako na vya ŵanthu awo ŵazunulika pachanya apa.
Usange muli na mafumbo ghanthena agha, kasi mazgoro mungaghasanga nkhu? Kasi mungamanya wuli ivyo Ŵakaboni ŵa Yehova ŵakugomezga? Kasi ŵakuzitora nkhu ndalama zakovwira pa ntchito yakupharazga na kuzenga malo ghakusoperapo? Kweniso chifukwa wuli ŵakupharazga nyumba na nyumba panji ku malo ghanyake?
Cecilie, uyo wazunulika pachanya apa wakati: “Nkhasambira vinandi vya Ŵakaboni ŵa Yehova pa Intaneti. Pakwamba nkhapulika ŵanthu ŵakuyowoya vinandi vyakunyoza Ŵakaboni. Ntheura nane nkhamba kuŵatinkha.” Kweni pamanyuma, Cecilie wakafumba Ŵakaboni ŵa Yehova ndipo ŵakamuzgora makora mafumbo ghake.
Kasi mungatemwa kumanya unenesko wakukhwaskana na Ŵakaboni ŵa Yehova? Tikumupemphani kuti mufumbe Ŵakaboni ŵa Yehova ndipo ŵamuphaliraninge. (Zintharika 14:15) Nkhani zakulondezgapo zimovwiraninge kuti muŵamanye Ŵakaboni, ivyo ŵakugomezga, na ntchito iyo ŵakuchita.


text: 8 Saulosi wakazomerezga kuti Stefano wakomeke.+Pa zuŵa lira, mpingo uwo ukaŵa mu Yerusalemu ukamba kutambuzgika chomene. Wose ŵakambininikira mu vigaŵa vya Yudeya na Samariya, ŵapositole pera ndiwo ŵakakhala.+2 Kweni ŵanalume ŵakusopa ŵakamuyegha Stefano kukamusunga, ndipo ŵakamulira chomene.3 Kweni Saulosi, wakamba kuyungwiska mpingo. Wakanjiranga mu nyumba na nyumba na kuguguzira kuwaro ŵanalume na ŵanakazi, wakaŵapelekanga ku jele.+4 Kweni awo ŵakambininika ŵakenda mu charu na kupharazga makani ghawemi gha mazgu gha Chiuta.+5 Filipu wakakhilira ku msumba wa Samariya+ na kwamba kuŵapharazgira vya Khristu.6 Mizinda yose yikategherezganga ivyo Filipu wakayowoyanga, uku ŵakupulika na kuwona vimanyikwiro ivyo wakachitanga.7 Ŵanthu ŵanandi ŵakaŵa na mizimu yaukazuzi, ndipo yikakolomokanga na mazgu ghakuru na kufuma.+ Kweniso, ŵanandi awo ŵakaŵa ŵakufwa viŵaro na ŵakupendera ŵakachizgika.8 Ntheura mukaŵa chimwemwe chikuru mu msumba wura.9 Sono mu msumba mukaŵa mwanalume munyake zina lake Simoni, uyo wakachitanga masalamusi na kuzukumiska mtundu wa Samariya, ndipo wakajiwonanga kuti ni mukuru.10 Ndipo wose, kwambira ŵachoko m’paka ŵakuru, ŵakategherezganga kwa iyo na kuyowoya kuti: “Munthu uyu ni Nkhongono ya Chiuta, iyo yikuchemeka Yikuru.”11 Ntheura ŵakategherezganga kwa iyo chifukwa chakuti wakaŵazukumiska nyengo yitali na masalamusi ghake.12 Kweni ŵakati ŵagomezga Filipu, uyo wakapharazganga makani ghawemi gha Ufumu wa Chiuta+ na gha zina la Yesu Khristu, ŵakabatizikanga, ŵanalume na ŵanakazi wuwo.+13 Simoni nayo wakagomezga, ndipo wakati wabatizika wakaŵanga na Filipu+ nyengo zose. Wakazukuma wati wawona vimanyikwiro na milimo yikuru yankhongono iyo yikachitikanga.14 Ŵapositole mu Yerusalemu ŵakati ŵapulika kuti ŵanthu ŵa mu Samariya ŵazomera mazgu gha Chiuta,+ ŵakaŵatumira Petrosi na Yohane.15 Iwo ŵakakhira na kuŵalombera kuti ŵapokere mzimu utuŵa.+16 Pakuti ŵanthu aŵa ŵakaŵa kuti ŵandapokere mzimu utuŵa, kweni ŵakabatizika waka mu zina la Fumu Yesu.+17 Ŵapositole ŵakaŵika mawoko ghawo pa iwo,+ ndipo ŵakamba kupokera mzimu utuŵa.18 Sono Simoni wakati wawona kuti ŵanthu ŵapokera mzimu ŵapositole ŵati ŵaŵika mawoko pa iwo, wakakhumba kuŵapa ndalama,19 wakati: “Nane munipeko mazaza agha, kuti waliyose uyo naŵikapo mawoko ghane wapokerenge mzimu utuŵa.”20 Kweni Petrosi wakati kwa iyo: “Uparanyike lumoza na siliva lako, chifukwa ukughanaghana kuti ungagura chawanangwa cha Chiuta na ndalama.+21 Ulije chigaŵa pa uteŵeti uwu, pakuti mtima wako ngwambura kunyoloka pamaso pa Chiuta.22 Chifukwa cha uheni wako uwu ng’anamuka mtima, ndipo uŵeyelere Yehova* kuti usange ntchamachitiko, Chiuta wakugowokere maghanoghano ghaheni agho ghali mu mtima wako.23 Nkhuwona kuti ndiwe poyizoni wakofya* kweniso muzga waubendezi.”24 Simoni wakati kwa iwo: “Muniŵeyelere kwa Yehova* kuti ivyo mwayowoya vileke kuniwira.”25 Ntheura, ŵakati ŵapeleka ukaboni mwakukwana na kuyowoya mazgu gha Yehova,* ŵakawelera ku Yerusalemu, ndipo ŵakapharazganga makani ghawemi mu mizi yinandi ya Ŵasamariya.+26 Kweni mungelo wa Yehova*+ wakayowoya na Filipu, wakati: “Wuka ndipo ulute kumwera ku msewu wakufuma ku Yerusalemu kuya ku Gaza.” (Uwu ni msewu wa mu chipalamba.)27 Ntheura wakawuka na kuluta, ndipo wonani, nduna ya ku Etiyopiya, munthu uyo wakaŵa na mazaza pasi pa Kandake, fumukazi ya Ŵaetiyopiya. Nduna iyi yikalaŵiliranga usambazi wose wa fumukazi yake. Yikaluta ku Yerusalemu kukasopa.+28 Apo yikaweranga, yikaŵazganga mwakukwezga buku la ntchimi Yesaya mu gileta lake.29 Ntheura mzimu ukati kwa Filipu: “Sendelera kufupi na gileta ili.”30 Filipu wakalichimbilira na kulongozgana nalo ndipo wakapulika nduna yikuŵazga mwakukwezga mazgu mu buku la ntchimi Yesaya, ndipo wakati: “Kasi mukupulikiska ivyo mukuŵazga?”31 Iyo yikati: “Ningapulikiska wuli kwambura kuti munthu wanilongozge?” Ndipo yikaŵeyelera Filipu kuti wakwere na kukhala nayo mu gileta.32 Sono chigaŵa cha Lemba icho yikaŵazganga chikaŵa chakuti: “Nga ni mberere wakatolekera kukakomeka, ndipo nga ni mwana wa mberere uyo wali waka chete panthazi pa wakumeta, nayo wakajura mulomo wake chara.+33 Urunji ukawuskikako kwa iyo apo wakayuyulikanga.+ Ni njani wayowoyenge vya muwiro wake? Chifukwa umoyo wake wawuskikapo pa charu chapasi.”+34 Nduna yikati kwa Filipu: “Niphalira, kasi ntchimi yikuyowoya vya njani apa? Vyake panji vya munthu munyake?”35 Filipu wakamba kuyowoya, ndipo pakwamba na Lemba ili, wakamupharazgira makani ghawemi ghakuyowoya vya Yesu.36 Sono apo ŵakendanga mu msewu, ŵakafika apo pakaŵa maji ghanandi, ndipo nduna yikati: “Wona maji agha, ntchivichi chikunitondeska kubatizika?”37 *——38 Nduna yikati gileta liyime. Ndipo wose ŵaŵiri, Filipu na nduna, ŵakanjira mu maji ndipo wakayibatiza.39 Ŵakati ŵafuma mu maji, mwaluŵiro mzimu wa Yehova* ukamutolera kunyake Filipu. Nduna yikamuwonaso chara, kweni yikalutilira ulendo wake mwakukondwa.40 Kweni Filipu wakasangika kuti wali mu Ashidodi, ndipo wakendendeka mu chigaŵa ichi na kulutilira kupharazga makani ghawemi mu misumba yose m’paka ku Kesareya.+


text:
Umo Mungapharazgira
GONGWE LA MULINDA
Fumbo: Kasi para munthu wangamufumbani umo kuchanya kuliri mungamuzgora wuli?
Lemba: Yoh 8:23
Pelekani magazini: Magazini iyi yikulongosora ivyo Yesu na Adada ŵake ŵali kutivumbulira vya kuchanya.
SAMBIZGANI UNENESKO
Fumbo: Kasi mukuwona kuti ivyo uchimi wa mu Baibolo uwu ukulongosora ndivyo vikuchitika nadi sono?
Lemba: 2Ti 3:1-5
Unenesko: Uchimi uwo ukuyowoya vya mazuŵa ghaumaliro ukufiskika sono, ntheura tingagomezga kuti uchimi wakuyowoya vya vinthu viwemi ivyo vizamuchitika kunthazi nawo uzamufiskika.
CHIFUKWA WULI MUKWENERA KUSAMBIRA BAIBOLO? (Vidiyo)
Umo Mungachitira: Tikulongora ŵanthu kavidiyo kafupi aka ako kakulongosora uko tingasanga mazgoro ghaunenesko gha mafumbo ghakuzirwa agho tili nagho. [Muwoneskani vidiyo.]
Pelekani buku: Buku ili likulongosora ivyo Baibolo likuyowoya pa nkhani ya umo Chiuta wazamuwuskirapo masuzgo pa charu. [Mungamupa buku la Kasi Baibolo Likusambizgachi? panji la Baibolo Likutisambizga Vichi?]
IMWE MUNGAPHARAZGA WULI?
Lembani masachizgo ghinu gha umo mungakapharazgira. Mulembe kuyana na masachizgo agho ghalembeka.


text: 15 Mu chaka cha 18 cha Themba Yerobowamu+ mwana wa Nebati, Abiyamu wakaŵa themba la Yuda.+2 Wakawusa vyaka vitatu mu Yerusalemu. Zina la anyina likaŵa Maka,+ muzukuru wa Abishalomu.3 Wakalutilira kwenda mu zakwananga zose izo wiske wakachitanga. Mtima wake ukaŵa wakufikapo* chara kwa Yehova Chiuta wake, ukayana yayi na mtima wa Davide sekuru wake.4 Kweni Yehova Chiuta wake wakamupa nyali Abiyamu mu Yerusalemu,+ pakwimika mwana wake pamanyuma pake na kusungilira Yerusalemu, chifukwa cha Davide.+5 Pakuti Davide wakachita icho ntchakwenelera pamaso pa Yehova, ndipo wakapatukako chara ku chilichose icho wakamulangulira mazuŵa ghose gha umoyo wake, kupaturako nkhani ya Uriya Muhiti.+6 Pakaŵa nkhondo pakati pa Rehobowamu na Yerobowamu mazuŵa ghose gha umoyo wake.+7 Mdauko unyake wose wa Abiyamu na vyose ivyo wakachita, asi vili kulembeka mu buku la mdauko wa mu nyengo za mathemba gha Yuda?+ Kweniso pakaŵa nkhondo pakati pa Abiyamu na Yerobowamu.+8 Abiyamu wakagona na ŵasekuru ŵake ndipo ŵakamusunga mu Msumba wa Davide. Mwana wake Asa+ wakaŵa themba mu malo ghake.+9 Mu chaka cha 20 cha Themba Yerobowamu la Israyeli, Asa wakamba kuwusa Yuda.10 Wakawusa mu Yerusalemu vyaka 41. Zina la buya wake likaŵa Maka+ muzukuru wa Abishalomu.11 Asa wakachita icho ntchakwenelera pamaso pa Yehova,+ nga umo wakachitira Davide sekuru wake.12 Wakafumiskamo mu charu mahule ghanalume gha pa tempile+ na kuwuskamo vikozgo vyose vyakuseluska ivyo ŵasekuru ŵake ŵakapanga.+13 Wakafumiskapo Maka+ buya wake pa udindo wa ufumukazi, chifukwa wakapanga chikozgo chakuseluska kuti ŵanthu ŵasopenge chikhuni chakupatulika.* Asa wakadumulira pasi chikozgo chakuseluska chira+ na kuchiwotchera mu Dambo la Kidironi.+14 Kweni wakafumiskapo chara malo ghapachanya.+ Ndipouli, mtima wa Asa ukaŵa wakufikapo pamaso pa Yehova umoyo wake wose.15 Wakatora vinthu ivyo iyo na awiske ŵakavituŵiska na kuvinjizga mu nyumba ya Yehova, siliva, golide, na viteŵetero vyakupambanapambana.+16 Pakaŵanga nkhondo pakati pa Asa na Basha+ themba la Israyeli nyengo zose.17 Ntheura Themba Basha la Israyeli likakwera kwimikana na Yuda na kwamba kuzenga* Rama,+ kuti paŵavye waliyose wakufuma panji kunjira kwa* Asa themba la Yuda.+18 Penepapo Asa wakatora siliva lose na golide ilo likakhalapo mu vyakusungiramo usambazi wa nyumba ya Yehova na usambazi wa nyumba ya themba, wakavipeleka ku ŵateŵeti ŵake. Themba Asa likavituma kwa Beni-hadadi mwana wa Tabirimoni mwana wa Heziyoni, themba la Siriya,+ uyo wakakhalanga mu Damaseko. Wakati:19 “Pali phangano pakati pa iwe na ine, na pakati pa adada na awuso. Nakutumira chawanangwa cha siliva na golide. Zanga, uswe phangano lako na Basha themba la Israyeli, kuti wafumeko kwa ine.”20 Beni-hadadi wakapulikira Themba Asa, wakatuma ŵalongozgi ŵa ŵankhondo ŵake kuwukira misumba ya Israyeli, ndipo ŵakathereska Iyoni,+ Dani,+ Abelu-beti-maaka, Kinereti yose, na charu chose cha Nafutali.21 Basha wakati wapulika, nyengo yeneyiyo wakaleka kuzenga* Rama na kulutilira kukhala mu Tiriza.+22 Themba Asa likachema Yuda yose, pakaŵavya wakukhala. Ŵakayegha malibwe gha ku Rama na mathabwa, ivyo Basha wakazengeranga, ndipo Themba Asa likazengera* Geba+ mu Benjamini, na Mizipa.+23 Mdauko unyake wose wa Asa, nkhongono zake zose na vyose ivyo wakachita, na misumba iyo wakazenga,* asi vili kulembeka mu buku la mdauko wa mu nyengo za mathemba gha Yuda? Kweni mu uchekuru wake wakalwara nthenda ya malundi.+24 Asa wakagona pamoza na ŵasekuru ŵake ndipo ŵakamusunga pamoza nawo mu Msumba wa Davide sekuru wake. Mwana wake Yehoshafati+ wakaŵa themba mu malo ghake.25 Nadabu+ mwana wa Yerobowamu wakaŵa themba la Israyeli mu chaka chachiŵiri cha Asa themba la Yuda. Wakawusa Israyeli vyaka viŵiri.26 Wakachita uheni pamaso pa Yehova na kwenda mu nthowa ya awiske+ na mu kwananga kwawo, uko ŵakanangiska nako Israyeli.+27 Basha mwana wa Ahiya wa mu nyumba ya Isakara wakamuchitira chiŵembu. Basha wakamukomera pa Gibetoni,+ uyo wakaŵa wa kwa Ŵafilisiti, peneapo Nadabu na Israyeli yose ŵakazingilizga Gibetoni.28 Ntheura Basha wakakoma Nadabu mu chaka chachitatu cha Asa themba la Yuda ndipo wakaŵa themba mu malo ghake.29 Wakati waŵa themba, wakakoma wose ŵa nyumba ya Yerobowamu. Wakalekapo yayi nanga njumoza wakuthuta wa kwa Yerobowamu, m’paka wakaŵamara kuyana na mazgu agho Yehova wakayowoya kwa muteŵeti wake Ahiya Mushilo.+30 Vikaŵa nthena chifukwa cha zakwananga izo Yerobowamu wakachita na kunangiska nazo Israyeli, kweniso chifukwa chakuti wakakwiyiska chomene Yehova Chiuta wa Israyeli.31 Mdauko unyake wose wa Nadabu, vyose ivyo wakachita, asi vili kulembeka mu buku la mdauko wa mu nyengo za mathemba gha Israyeli?32 Pakaŵanga nkhondo pakati pa Asa na Basha themba la Israyeli nyengo zose.+33 Mu chaka chachitatu cha Asa themba la Yuda, Basha mwana wa Ahiya wakaŵa themba la Israyeli yose mu Tiriza ndipo wakawusa vyaka 24.+34 Kweni wakachita uheni pamaso pa Yehova+ na kwenda mu nthowa ya Yerobowamu na mu kwananga kwake, uko wakanangiska nako Israyeli.+


text:
Nkhani Nambara 97: Yesu Wakanjira Nga ni Fumu
Pati pajumpha nyengo yicoko waka wati wacizga ŵaciburumutira ŵaŵiri, Yesu wakaluta ku cikaya cinyake pafupi na Yerusalemu. Wakaphalira ŵasambiri ŵake ŵaŵiri kuti: ‘Lutani mu cikaya ndipo mwamusanga mwana wa mbunda. Mukamusuture na kwiza nayo kwa ine.’
Ŵati ŵiza nayo mwana wa mbunda, Yesu wakakwerapo. Wakaluta nayo ku msumba wa Yerusalemu. Wati wafika pafupi na Yerusalemu, wumba ukuru wa ŵanthu ukiza kuti ukumane nayo. Ŵanandi ŵa iwo ŵakavura minjilira yawo na kuyiŵika mu nthowa. Ŵanyake ŵakadumura minthavi ya makuni na kuyiŵika mu nthowa. Iwo Ŵakacemerezga kuti: ‘Ngwakucindikika uyo wakwiza mu zina la Yehova!’
Nyengo zakale mu Israyeli, mafumu ghaphya ghakanjiranga mu Yerusalemu uku ghakwera pa mwana wa mbunda kuti ghajilongore ku ŵanthu. Ici ndico Yesu wakacita. Ndipo ŵanthu aŵa ŵakalongora kuti ŵakakhumbanga kuti Yesu waŵe fumu yawo. Kweni ni ŵanthu wose yayi awo ŵakakhumbanga. Tingawona ici mwakuwona ivyo vikacitika Yesu wati waluta ku tempele.
Mu tempele Yesu wakacizga ŵanthu ŵaciburumutira na ŵakupendera. Ŵana ŵacoko ŵati ŵawona ici, ŵakamba kulumba Yesu. Kweni ici cikakwiyiska ŵasofi, ndipo ŵakaphalira Yesu kuti: ‘Kasi ukupulika ivyo ŵana ŵakuyowoya?’
‘Enya, nkhupulika,’ Yesu wakazgora ntheura. ‘Kasi mulije kuŵazga mu Baibolo apo pakuti: “Mu milomo ya ŵana ŵa bonda Ciuta wazamunozga malumbo?”’ Ntheura ŵana ŵakalumba fumu iyo Ciuta wakayimika.
Tikukhumba kuŵa nga ni ŵana aŵa, asi nthena? Ŵanthu ŵanyake ŵangayezga kutikanizga kuti tileke kuyowoya za ufumu wa Ciuta. Kweni tilutilirenge nipera kuphalira ŵanyithu vinthu vyakuziziswa ivyo Yesu wazamucitira ŵanthu.
Apo Yesu wakaŵa pa caru capasi, nyengo yikaŵa kuti yindafike yakuti wayambe kuwusa. Kasi nyengo iyi yizamufika pauli? Ŵasambiri ŵa Yesu ŵakakhumba kumanya. Tisambirenge za ici mu nkhani yakulondezgapo.
Mateyu 21:1-17; Yohane 12:12-16.
Mafumbo
- Peneapo Yesu wakaluta ku cikaya cinyake pafupi na Yerusalemu, kasi wakaphalira ŵasambiri ŵake kuti wacite vici?
- Pa cithuzithuzi apa, kasi cikacitika nchivici apo Yesu wakafika pafupi na msumba wa Yerusalemu?
- Kasi ŵana ŵacoko ŵakacita vici ŵati ŵawona Yesu wakucizga ŵanthu ŵaciburumutira na ŵakupendera?
- Kasi Yesu wakaŵaphalira vici ŵasofi awo ŵakakwiya kwa zanimuwone?
- Kasi tingacita wuli kuti tiŵe nga ni ŵana awo ŵakalumba Yesu?
- Kasi ŵasambiri ŵakakhumbanga kuti ŵamanye vici?
Mafumbo ghanyake
- Ŵazgani Mateyu 21:1-17
Ni mphambano wuli iyo yikaŵapo umo Yesu wakanjilira mu Yerusalemu nga ni Fumu na umo ŵakanjiliranga ŵalongozgi ŵa ŵasilikari wa Ciroma? (Mat. 21:4, 5; Zek. 9:9; Fil. 2:5-8; Kol. 2:15)
Kasi ŵana ŵangasambira vici kufuma ku ŵana Ŵaciisrayeli awo wakazunura mazgu gha mu buku la Salmo 118, apo Yesu wakanjiranga mu tempele? (Mat. 21:9, 15; Sal. 118:25, 26; 2 Tim. 3:15; 2 Pet. 3:18)
- Ŵazgani Yohane 12:12-16.
Kasi kugwiliskira nchito mahamba gha vinchindo uko ŵanthu wakacita pa kulumba Yesu kukayimira vici? (Yoh. 12:13; Fil. 2:10; Civ. 7:9, 10)
Manyani Vinandi
Themba Likanjira mu Yerusalemu pa Mwana wa Mbunda
Wakafiska uchimi uwo ukayowoyeka vyaka 500 kumasinda.


text:
CHIGAŴA 6
Yobu Wakulutilira na Kunyoloka Kwake
Satana wakuphalira Chiuta kuti Yobu ngwakunyoloka nadi yayi, kweni Yobu wakulutilira na kunyoloka kwake pamaso pa Yehova
KASI munthu wangaŵa wakunyoloka kwa Chiuta usange wangayezgeka chomene kweniso usange wakuwona nga palije chandulo chilichose nanga wangapulikira Chiuta? Fumbo ili likafumbika chifukwa cha Yobu, ndipo munthu mweneyuyu wakutovwira kuzgora fumbo ili.
Apo Ŵaisrayeli ŵakaŵa kuti ŵachali ku Eguputo, Yobu, uyo wakaŵa mubali wa Abrahamu, wakakhalanga mu charu icho sono chikuchemeka Arabia. Sono ŵangelo kuchanya ŵakawungana pamaso pa Chiuta, ndipo Satana nayo wakaŵapo. Panthazi pa ŵangelo aŵa, Yehova wakalumba muteŵeti wake wakugomezgeka Yobu. Nakuti Yehova wakayowoya kuti pakaŵavya munthu wakunyoloka nga umo wakaŵira Yobu. Kweni Satana wakati Yobu wakateŵeteranga Chiuta chifukwa chakuti Wakamutumbika na kumuvikilira, mbwenu. Satana wakasimikizga kuti usange Yobu wangapokeka chilichose icho wali nacho, wangamutuka Chiuta.
Chakwamba, Chiuta wakazomerezga Satana kuti wapoke chuma cha Yobu na ŵana ŵake kweniso wakamutimba na nthenda. Kwambura kumanya kuti Satana ndiyo wakachitiskanga vinthu vyose ivi, Yobu wakapulikiska yayi icho Chiuta wakazomerezgera masuzgo agha. Kweni Yobu wakamutuka yayi Chiuta.
Ŵabwezi ŵatesi ŵatatu ŵakiza kwa Yobu. Ŵakamuyowoyera viheni vinandi ivyo vili mu buku la Job. Ŵanthu aŵa wakati Chiuta wakumulanga Yobu chifukwa cha zakwananga izo wakachita kuubende. Kweniso ŵakati Chiuta wakukondwa yayi na ŵateŵeti ŵake nesi kuŵagomezga. Yobu wakasuska maghanoghano agha. Wakayowoya mwachikanga kuti walutilirenge na kunyoloka kwake mpaka wafwe!
Kweni icho Yobu wakabuda ntchakuti wakajighanaghanira kuti wakaŵa murunji chomene. Pakaŵa munthu muwukirano wakuchemeka Elihu uyo wakategherezganga chidumbirano chose chira, ndipo nayo wakayowoyapo. Elihu wakamuchenya Yobu chifukwa cha kutondeka kuwona kuti chakuzirwa chomene nkhuthuwuska muwuso wa Yehova Chiuta kuluska kujirunjiska iyomwene. Kweniso Elihu wakachenya ŵabwezi ŵatesi ŵa Yobu.
Kufuma apo, Yehova Chiuta wakayowoya na Yobu, kumovwira maghanoghano. Yehova wakazunura vilengiwa vyakuzizwiska kovwira Yobu kuwona kuti Chiuta ni mukuru chomene kuluska munthu. Yobu wakajiyuyura na kupokelera ulongozgi wakufuma kwa Chiuta. Pakuti Yehova ‘wali na mtima wachitemwa chomene na chisungusungu,’ wakamuchizga Yobu na kuwezgerapo kaŵiri usambazi wake, ndipo wakamupa ŵana khumi. (Yakobe 5:11) Apo Yobu wakayezgekanga, wakalutilira kuŵa wakunyoloka kwa Yehova, ndipo wakazgora utesi uwo Satana wakayowoya wakuti para ŵanthu ŵangayezgeka chomene, ŵangalutilira yayi kuŵa ŵakunyoloka.
—Yafuma mu buku la Job.


text:
Nkhani Nambara 66: Yezebeli Yikaŵa Fumukazi Yiheni
Fumu Yeroboamu yikati yafwa, fumu yiliyose iyo yikawusa ufumu wa mafuko 10 wa kumpoto wa Israyeli yikaŵa yiheni. Fumu Ahabu ndiyo yikaŵa yiheni comene kuluska ghose. Kasi ukumanya cifukwa cake? Cifukwa cikuru cikaŵa muwoli wake, Yezebeli, Fumukazi yiheni.
Yezebeli wakaŵa Muisrayeli yayi. Wakaŵa mwana wa fumu ya ku Sidoni. Wakasopanga Bala, ciuta wautesi, ndipo wakapangiska Ahabu na Ŵaisrayeli ŵanandi kusopa Bala. Yezebeli wakatinkhanga Yehova ndipo wakakoma nchimi zake zinandi. Nchimi zinyake zikabisamanga mu mphanji kuti zileke kukomeka. Para Yezebeli wakukhumba cinthu, wakakomanga mweneco kuti watore cinthu ico.
Zuŵa linyake Fumu Ahabu yikaŵa na citima comene. Mwantheura Yezebeli wakayifumba kuti: ‘Nchifukwa wuli muli ŵacitima muhanya wuno?’
‘Cifukwa ca ivyo Naboti wayowoya kwa ine,’ Ahabu wakazgora ntheura. ‘Nkhakhumbanga kugura munda wake wa mpheska. Kweni wakaniphalira kuti wanganipa yayi.’
‘Lekani kufipa mtima,’ Yezebeli wakayowoya ntheura. ‘Ine namumupokerani.’
Antheura Yezebeli wakalembera kalata ŵanalume ŵalara ŵa mu msumba uwo Naboti wakakhalanga. Wakaŵaphalira kuti: ‘Tolani ŵanalume ŵawakawaka ŵamupusikizgire Naboti kuti watuka Ciuta na fumu. Pamanyuma pake mumufumiskire kuwaro kwa msumba na kumuswa na malibwe mupaka wafwe.’
Yezebeli wati wapulika kuti Naboti wafwa, wakaphalira Ahabu kuti: ‘Sono lutani kuti mukatore munda wake wa mpheska.’ Kasi ukuzomerezga yayi kuti Yezebeli wakeneranga kulangika cifukwa ca kucita cinthu ciheni ici?
Ntheura nyengo yati yalutapo, Yehova wakatuma Yehu kuti wakamulange. Yezebeli wakati wapulika kuti Yehu wakwiza, wakapenta maso ghake na kujitozga kuti wawoneke wakutowa. Kweni Yehu wati wafika na kuwona Yezebeli pa windo, wakaphalira ŵanalume awo ŵakaŵa mu nyumba ya fumu kuti: ‘Muwiskirani pasi!’ Ŵanalume aŵa ŵakapulikira, nga ni umo ukuwonera pa cithuzithuzi apa. Ŵakamuponyera pasi, ndipo wakafwa. Uwu ndiwo ukaŵa umaliro wa Yezebeli, Fumukazi yiheni.
1 Mathemba 16:29-33; 18:1-4; 21:1-16; 2 Mathemba 9:30-37.
Mafumbo
- Kasi Yezebeli wakaŵa njani?
- Nchifukwa wuli Fumu Ahabu yikaŵa na citima zuŵa linyake?
- Kasi Yezebeli wakacitaci kuti mfumu wake, Ahabu, watore munda wa mpheska wa Naboti?
- Kasi Yehova wakatuma njani kuti wakalange Yezebeli?
- Nga ni umo mukuwonera pa cithuzithuzi apa, nchivici cikacitika apo Yehu wakafika pa nyumba ya Yezebeli?
Mafumbo ghanyake
- Ŵazgani 1 Mathemba 16:29-33 na 18:3, 4.
Kasi ukhaliro ukahenipa wuli mu Israyeli mu nyengo ya Fumu Ahabu? (1 Mathe. 14:9)
- Ŵazgani 1 Mathemba 21:1-16.
Ni mwauli umo Naboti wakalongolera cikanga na kugomezgeka kwa Yehova? (1 Mathe. 21:1-3; Lev. 25:23-28)
Mwakuwona ivyo vikamucitikira Ahabu, ni mwauli umo tingacitira para takhuŵazgika? (1 Mathe. 21:4; Rom. 5:3-5)
- Ŵazgani 2 Mathemba 9:30-37.
Tingasambirapo vici kufuma ku mwamphu wa Yehu pakucita khumbo la Yehova? (2 Mathe. 9:4-10; 2 Kor. 9:1, 2; 2 Tim. 4:2)


text:
Kasi Baibolo Likusambizgachi? (Vyakovwira Pakusambira)
Ivi vikovwirenge kupulikiska na kulongosora ivyo Baibolo likusambizga.
MUTU 1
Unenesko Wakuyowoya za Chiuta (Chigaŵa 1)
Kasi ungati wuli para munthu wakuti “Chiuta wakulanga ŵanthu ŵaheni lekani ŵakusuzgika?”
MUTU 1
Unenesko Wakuyowoya za Chiuta (Chigaŵa 2)
Kasi vingachitika nadi kuŵa mubwezi wa Chiuta?
MUTU 2
Baibolo ni Buku Lakufuma kwa Chiuta (Chigaŵa 1)
Baibolo ŵakalemba mbanthu, sono lingaŵa wuli buku lakufuma kwa Chiuta?
MUTU 2
Baibolo ni Buku Lakufuma kwa Chiuta (Chigaŵa 2)
Ŵanthu ŵakugomezga kuti Baibolo ndakufuma kwa Chiuta chifukwa vinyake ivyo likuyowoya vili kuchitika kale.
MUTU 3
Kasi Chiuta Wakukhumba Kuti Vinthu Viŵe Wuli pa Charu Chapasi? (Chigaŵa 1)
Kasi Chiuta wakakhumbanga kuti vinthu viŵe nthena pa charu nga umu viliri sono?
MUTU 3
Kasi Chiuta Wakukhumba Kuti Vinthu Viŵe Wuli pa Charu Chapasi? (Chigaŵa 2)
Usange Chiuta wakakhumbanga kuti charu chiŵe paradiso, chifukwa wuli sono ni paradiso yayi?
MUTU 3
Kasi Chiuta Wakukhumba Kuti Vinthu Viŵe Wuli pa Charu Chapasi? (Chigaŵa 3)
Kasi Chiuta wakukhumba kuti ŵanthu ŵamazge ŵekha masuzgo agho ghakuchitika?
MUTU 4
Kasi Yesu Khristu Ni Njani? (Chigaŵa 1)
Kasi ungamuzgora wuli munthu uyo wakugomezga kuti Yesu wakaŵa waka munthu muwemi?
MUTU 4
Kasi Yesu Khristu Ni Njani? (Chigaŵa 2)
Kasi ungazgora wuli para munthu wakuti Yesu wakuyana na Chiuta?
MUTU 4
Kasi Yesu Khristu Ni Njani? (Chigaŵa 3)
Kasi Yesu wakalongora wuli chikanga na lusungu?
MUTU 5
Sembe—Yakuwombora Ntchawanangwa Chapadera (Chigaŵa 1)
Kasi kuŵa waka na chigomezgo nkhwakukwana kuti munthu wazakapone?
MUTU 5
Sembe Yakuwombora Ntchawanangwa Chapadera (Chigaŵa 2)
Kasi vingachitika wuli kuti nyifwa ya munthu uyo wakafwa kale chomene, yikovwire sono?
MUTU 6
Kasi Ŵakufwa Ŵali Nkhu? (Chigaŵa 1)
Kasi ŵakufwa ŵakulutilira kuŵa na umoyo ku malo ghanyake? Kasi ŵakuphya mu moto wa helo?
MUTU 6
Kasi Ŵakufwa Ŵali Nkhu? (Chigaŵa 2)
Kasi Chiuta wakatilenga kuti tifwenge?
MUTU 7
Kasi Ŵakutemweka Ŵinu Awo Ŵali Kufwa Ŵazamuwuka? (Chigaŵa 1)
Kasi para uli na chitima, ndikuti ukugomezga yayi kuti ŵakufwa ŵazamuwuka?
MUTU 7
Kasi Ŵakutemweka Ŵinu Awo Ŵali Kufwa Ŵazamuwuka? (Chigaŵa 2)
Kasi ungazgora wuli para munthu wakuyowoya kuti ŵanthu ŵakuyowoyapo waka kuti ŵakufwa ŵazamuwuka?
MUTU 8
Kasi Ufumu wa Chiuta ni Vichi? (Chigaŵa 1)
Chifukwa wuli Chiuta wasankha ŵanthu kuti ŵakaŵe mafumu kuchanya m’malo mwakusankha ŵangelo?
MUTU 8
Kasi Ufumu wa Chiuta ni Vichi? (Chigaŵa 2)
Kasi Ufumu wa Chiuta wachitapo vichi? Kasi uzamuchita vichi kunthazi?
MUTU 9
Kasi Tili mu “Mazuŵa Ghaumaliro”? (Chigaŵa 1)
Ŵanyake ŵakugomezga yayi kuti tili mu mazuŵa ghaumaliro. Kasi ungayowoya vichi kuti uŵasimikizgire kuti vinthu viheni vili pafupi kumara?
MUTU 9
Kasi Tili mu “Mazuŵa Ghaumaliro”? (Chigaŵa 2)
Baibolo likuyowoya kuti mu mazuŵa ghaumaliro muzamuchitika vinthu vinyake viwemi.
MUTU 10
Kasi Vilengiwa Vyauzimu Vikuchita Nase Wuli? (Chigaŵa 1)
Kasi ŵangelo ŵaliko nadi? Kasi kuli ŵangelo ŵanyake ŵaheni? Nkhani iyi yikovwirenge kusanga mazgoro.
MUTU 10
Kasi Vilengiwa Vyauzimu Vikuchita Nase Wuli? (Chigaŵa 2)
Kasi mbuheni kuchita vyamizimu?
MUTU 11
Chifukwa Wuli Chiuta Wakughalaŵiska Waka Masuzgo? (Chigaŵa 1)
Usange Chiuta ngwankhongono, kasi ndikuti ndiyo wakuchitiska masuzgo?
MUTU 11
Chifukwa Wuli Chiuta Wakughalaŵiska Waka Masuzgo? (Chigaŵa 2)
Baibolo likuzgora fumbo ili.
MUTU 12
Nkharo Yakukondweska Chiuta (Chigaŵa 1)
Kasi ungaŵa mubwezi wa Chiuta? Ghanaghanira ivyo ukugomezga ndipo chifukwa wuli? Kasi Baibolo likuti wuli?
MUTU 12
Nkharo Yakukondweska Chiuta (Chigaŵa 2)
Kasi tingamukondweska Chiuta nangauli Satana wakutiwukira?
MUTU 13
Wonani Umoyo Nga Umo Chiuta Wakuwuwonera (Chigaŵa 1)
Umoyo ntchawanangwa chakufuma kwa Chiuta. Kasi tingalongora wuli kuti tikuchindika umoyo withu na wa ŵanyithu?
MUTU 13
Wonani Umoyo Nga Umo Chiuta Wakuwuwonera (Chigaŵa 2)
Nkhani iyi yikovwirenge kughanaghanira ivyo ukugomezga pa nkhani ya ndopa kweniso ivyo ungachita na ndopa. Yikovwirenge kulongosora ivyo ukugomezga.